Пул борми, унда фуқаролик қўлингизда\nJuma, 05 Iyul 2013 21:09\t21ASR\tПортугалияда чет элликлар учун қўшимча имкониятлар эшигини очадиган янги қонун ишлаб чиқилмоқда. Унда катта маблағ эгаси бўлган шахслар Португалия фуқаролигини олиши мумкинлиги қайд этилган. Мутахассисларнинг фикрича, Атлантика соҳилидаги бу давлатда қўним топмоқчи бўлган шахс мамлакат иқтисодиётига камида бир миллион евролик сармоя киритиши ёки ўттиз иш ўринлик тадбиркорликни йўлга қўйиши керак.\nКўк китга олма берманг. Чунки...\nJuma, 21 Iyune 2013 12:00\t21ASR\tСайёрамиздаги энг йирик жонивор — айрим манбаларда блювал, деб номланадиган кўк кит ўртача ҳажмдаги олмадан каттароқ егуликларни ямлаб юта олмаслигини биласизми? Маълумотларга кўра, асосан планктон, яъни майда (5-6 см.) қисқичбақасимон жониворлар билан озиқланадиган денгиз жониворининг томоғи кичкина ликопча диаметрига тенг экан.\nКончиларни канарейкалар қутқарган\nJuma, 14 Iyune 2013 11:39\t21ASR\tБуюк Британиянинг тоғ-кон ишларига оид қонунчилиги бир неча асрлик тарихга эга. Уларга мувофиқ, шахталарда заҳарли газлар мавжудлигини аниқлаш учун кон эгаларига канарейка қушларини сақлаш мажбурияти юкланганини биласизми?\n1 дақиқа 100 сония эди...\nJuma, 14 Iyune 2013 11:39\t21ASR\tФранциялик олимлар томонидан XVIII аср охирларида ўйлаб топилган метрик меъёрлар амалга татбиқ этилгунига қадар инсоният турли хилдаги ўлчов бирликларидан фойдалангани тарихдан яхши маълум.\n160 минг евро тўласангиз бас\nYakshanba, 09 Iyune 2013 11:08\t21ASR\tИспанияда қабул қилинган янги қонунга биноан, давлат ҳудудидан 160 минг евролик кўчмас мулк сотиб олган ҳар қандай шахс тўғридан-тўғри ушбу мамлакатда доимий яшаш ҳуқуқини қўлга киритади. Маълумотларга кўра, бундай имтиёзга даъвогарлар сони бугунга келиб 70 нафардан ошган.\n80 ёшли рекордчи вазир хатосини такрорламади\nJuma, 07 Iyune 2013 11:55\t21ASR\tЯқинда саксон ёшга тўлган япониялик Юитиро Миура сайёрамизнинг энг баланд нуқтаси — Эверест (Жомолунгма) чўққисини забт этган энг кекса альпинист одам, деган номга сазовор бўлди. TwitterНравитсяIT news\n«Қора олтин» таҳликаси\nJuma, 07 Iyune 2013 11:50\t21ASR\tЭнг қимматбаҳо хом ашёга айланган нефть ва газ захираларининг камайиб бораётгани, 2020 йилга бориб ушбу маҳсулотга бўлган кунлик талаб 100,2 миллион баррелга етиши тўғрисидаги тахминлар бу борада жиддий хулосалар чиқаришни тақозо этмоқда.\nОбама маблағ тежалмаслигига ваъда берди\nSayshanba, 04 Iyune 2013 11:13\t21ASR\tОбама маблағ тежалмаслигига ваъда берди\nАқШнинг Оклахома штатида юз берган кучли торнадо оқибатлари ҳақида газетамизнинг ўтган сонида хабар берган эдик. халокатдан бир неча кун ўтгач, АқШ президенти Барак Обама офат юз берган Оклахома-Ситига ташриф буюрди. Вайронагарчиликлар кўламини ўз кўзи билан кўрган давлат раҳбари етказилган зарарни баҳолаш ҳақиқатан ҳам мушкул эканини тан олди. Мутахассисларнинг фикрича, етказилган зарар тахминан 2-5 миллиард АқШ долларини ташкил этиши мумкин.\nБирни кўриб фикр, бирни кўриб шукр қилиш керак\nShanba, 25 May 2013 10:57\t21ASR\tЖаҳон қишлоқ хўжалиги ва озиқ-овқат ташкилоти ўтган ҳафта ўзининг навбатдаги ҳисоботини эълон қилиб, сайёрамизнинг 2 миллиарддан зиёд аҳолиси очлик ва тўйиб овқат емасликдан азият чекаётгани, улар ҳашоратларни истеъмол қилишга ўрганишлари зарурлигини қайд этди. Унда таъкидланишича, қурт-қумурсқаларнинг оқсилга бойлиги тўйиб овқатланишдан маҳрум бўлган миллионлаб болалар учун қўшимча қувват бўлиши мумкин. TwitterНравитсяIT news\nYakshanba, 19 May 2013 22:19\t21ASR\tОдам савдоси қурбонлари 24 миллионга етди. Таҳлилчилар ана шу «бизнес» йилига 20 миллиард АҚШ доллари миқдорида фойда келтираётганини, 127 та мамлакатда одам савдоси амалга оширилаётганини афсус билан қайд этмоқдалар\nФайласуфлардан бири қул қул эмас, қулликка тушишини англамаган қул, деган экан. Шу маънода ҳам одам савдоси қурбонларини адашганлар ёки қулликни англамаганлар, дея изоҳласак, хато бўлмас. Айни пайтда бу савдо наркотик ва қурол-яроғ савдосидан ҳам даромадлироқ трансмиллий жиноятга айлангани бежиз таъкидланмаяпти. Айрим манбаларда дунёда ҳар йили 3 млн. га яқин киши алданиб ёки адашиб қуллик тузоғига илинаётгани, қулликнинг замонавий кўриниши ер юзида мисли кўрилмаган даражада кенг тус олгани айтилмоқда. Энг ёмони эса «одамфуруш»лар «қуллик»ка жисмоний ва моддий тажовуз билан эмас, балки маънавий-руҳий таъсир ўтказиш орқали эришмоқдалар.\n« Боши Олдинги 1 2 3 4 5 6 7 8 9 10 Кейинги Оҳири » Саҳифа 10 - 17


Ҳисор тоғ тизмаларининг Сангардагига кўтарилиш осон эмас. Тоғ йўли нотекис, тор, хавфли. Биз чиққан машина ҳайдовчиси тоғ йўлида юравериб ўрганиб кетган, шекилли, пинагини ҳам бузмайди. Аммо жуда ҳушёр. Улов юритгичи ўкиради, машина юқорига ўрлайди. Тошқину сел ўпирган жарликлар лабидан ўтаётганда юрагинг беихтиёр «шиғғ» этиб кетади... Ниҳоят, манзилга етдик.\nДенгиз сатҳидан уч минг метрдан баландроқда жойлашган Сангардак шаршараси мамлакатимиздаги ноёб, мўъжиза масканларидан биридир. Шаршара этагида туриб, баланддан шовқин солганча пастга ёйилиб тушаётган сувга таъриф бериш қийин. Ҳайрат мени чулғаб олганди. Буни пайқаган шу ерлик Нурали бобо сўзлай кетди:\n— Биз томонларда қишда тоғларга қор жуда қалин ёғади. Ҳатто, ёзда ҳам эримайди. Шу қорлар қишин-ёзин текисликлару далаларни обиҳаёт билан таъминлайди. Сангардак шаршараси ҳам сувни мана шу тоғдан олади.\nЧиндан ҳам, Сурхондарё вилояти Сариосиё тумани ҳудудидаги Сангардак шаршараси узоқ вақтдан бери одамларни ҳайратлантириб келади. Шовуллаган шаршара бир неча ўн булоқлар, жилғалар сувини ўзида жамлаб анча юқоридан пастга тушади. Май-июлда суви жуда кўпаяди. Бу вақтда шаршарани кўришга келувчилар сони ҳам кескин ортади. Хорижлик сайёҳлар ҳам тез-тез ташриф буюради.\nБахмал ўтлардаги майда сув томчилари гўёки чор-атрофга жавоҳир зарралари сочилгандак қуёш нурида жилваланади. Фавқулодда чиройли манзара. Юқоридан тушаётган сувдан кўринмаса-да, қандайдир қувват таралади, унга яқинлашиб буни ўзингиз ҳам сезасиз. Бу куч инсонни ҳам суриб юбориши ҳеч гап эмас. Маҳаллий аҳоли уни сувнинг шамоли, деб атайди. Шу боис катта сув тушаётган жойни узоқроқдан туриб томоша қилишади.\nСангардакдаги ажойиб манзарани кўриб, сал олдинроқ Усмонийлар даврида яшаган турк адмирали ва сайёҳи Сейди Али Реиснинг «Мамлакатлар кўзгуси» («Мурот ул-Мемолик») китобида ўқиган маълумотим ёдимга тушди. Асарда «Ўзбек султонларидан Темур Султон номи билан аталувчи ерга келдик-да, салдан кейин Сангардак тоғидан ошиб ўтдик. Тоғдан ёмғир ёққандек сув томчилари тўхтовсиз, узилмасдан томчилаб тушиб турарди. Тоғ этагидаги ана шу томчилардан бир катта сув ҳосил бўлар экан. У ерда Ҳақ таолонинг қудратини, мўъжизасини томоша қилдик», деган сўзлар келтирилади.\nЧиндан ҳам, ушбу эътирофда ҳеч қандай муболаға йўқ. Сангардак шаршараси азалдан одамлар томоша қилиб завқ оладиган, ҳордиқ чиқарадиган бетакрор гўша бўлган.


Аллоҳ суйган бандалар: Лағв-беҳуда ишлардан юз ўгириш (4)\nBy Камолиддин Иноятуллоҳ on 07/18/2019 АЛЛОҲНИНГ СУЮКЛИ БАНДАЛАРИ МАҚОЛАЛАР\nЕттинчи исм: нифоқ ундирувчи\nАбдуллоҳ ибн Масъуд разияллоҳу анҳу дейди: “Сув экинни ўстиргани каби, куй-қўшиқ ҳам қалбда нифоқни ундиради”.\nИбн Қаййим раҳимаҳуллоҳ айтади: “Шуни билингки, куй-қўшиқда қалбни нифоқ билан буркашда таъсири бўлган ўзига хос хусусиятлар бор. Экинлар сув билан унганидек, қалбдаги нифоқ куй-қўшиқ билан униб-ўсади. Қалбни Қуръонни фаҳмлаш, уни тадаббур қилиш ва унга амал қилишдан тўсиши ва чалғитиши куй-қўшиқнинг хусусиятларидандир. Зеро, Қуръон билан куй-қўшиқ бир-бирига зид бўлганидан қалбда асло жамланмайди. Қуръон ҳавои нафсга ва шайтоннинг йўлларига эргашишдан қайтаради. Иффатли бўлишга ҳамда нафс шаҳватларидан, гуноҳга етакловчи омиллардан четланишга буюради. Куй-қўшиқ эса бу нарсаларнинг зиддига буюриш билан бирга, уни гўзал қилиб кўрсатади, нафсни шаҳвоний эҳтирослар сари қўзғатади. Куй-қўшиқ қалб жосуси, мурувват ўғриси, ақл кушандасидир. У қалбларнинг туб-тубига сизиб киради ва ундаги сир-асрорларни билиб олади.\nБир кишида вазминлик, салобат, ақл ва иймон гўзаллиги, Ислом виқори ва Қуръон ҳаловатини кўрасиз. Ана шу киши куй-қўшиқ эшитса ва унга мойил бўлиб қолса, ақли пасаяди, ҳаёси камаяди, муруввати кетади, гўзаллик, салобат ва виқор уни тарк этади. Бундан шайтони хурсанд бўлади, иймони Аллоҳга шикоят қилади, Қуръон унга оғир, машаққатли бўлиб: «Эй Раббим, мен билан душманинг (шайтоннинг) қуръони (куй-қўшиқ)ни бир қалбда жамламагин», деб нола қилади”.\nСаккизинчи исм: шайтоннинг қуръони\nҚатода раҳимаҳуллоҳ дейди:\n“Иблис ерга туширилгач:\n– Эй Раббим, мени лаънатга дучор этдинг, энди нима менинг амалим бўлади? – деб сўради.\n– Сеҳр, – деди Аллоҳ.\n– Китобим нима?\n– Вашм (татуировка).\n– Таомим нима?\n– Ҳар қандай ўлакса ва Аллоҳ номи зикр қилинмай сўйилган жонлиқ.\n– Ичимлигим нима?\n– Ҳар қандай маст қилувчи нарса.\n– Уйим қаерда?\n– Товушим нима?\n– Мусиқа асбоблари.\n– Овлаш жойим нима?\nПайғамбар саллаллоҳу алайҳи ва саллам дедилар: “Аллоҳнинг раҳматидан қувилган шайтондан, у сабаб қалбга келадиган кибрдан, фисқ-фужури (ёмон шеърлар, куй-қўшиқлар)дан ва унинг васвасаси (сабабли етадиган ўлим ва мажнунлик)дан паноҳ тилаб Аллоҳга илтижо қиламан”.\nТўққизинчи исм: аҳмоқ товуш\nНабий саллаллоҳу алайҳи ва саллам дедилар: “Аҳмоқлик ва фожирлик саналган икки овоздан: хурсандчилик пайтида ўйин-кулги ва шайтоннинг карнай-сурнайидан чиққан овоздан ҳамда мусибат пайтида юзни тимдалаб, кийимларни йиртиб уввос солишдан чиққан овоздан қайтарилдим”.\nҲасан Басрий раҳимаҳуллоҳ деди: “Икки овоз: хурсандчиликдаги куй-қўшиқ ва мусибат пайтида уввос солиб йиғлаш лаънатлангандир”.\n Аҳмад, Абу Довуд, Термизий ва Насоий ривояти.\n Термизий ривоят қилиб, ҳасан деган.\nAvvalgi maqolaДард ва даво (38): Гуноҳнинг заҳри (06)\nKeyingi maqola Ҳаром амаллар: Қабр устига ўтириш, уни оёқ билан босиш ва қабристонда ҳожат чиқариш


Podcast: Sangzor.uz янги лойиҳага қўл урди » Sangzor.uz - Инновацион ахборот портали\nSangzor.uz » Спорт » Podcast: Sangzor.uz янги лойиҳага қўл урди\nСпорт / Podcast\nҲурматли сайтимиз мухлислари Sangzor.uz сайти янги лойиҳа подкаст жанрига қўл урди.\nПодкаст ўзи нима, деган савол туғилган бўлса, қисқа жавобимиз шуки, подкаст бу аудио эшиттириш. Уни суҳбат ёки мулоқот дейишимиз ҳам мумкин. Унда сайтимиз ўқувчилари учун қизиқарли бўлган энг муҳим мавзуларни танлаб олиб, дилдан суҳбат қурамиз. Аудио суҳбатларимиз бир ойда икки-уч марта эътиборингизга ҳавола қилинади. Ҳар бир янги аудиони эпизод деб номлаймиз. Демак, бундан буён сайтимизга ташриф буюриб, суҳбатларимизни тинглашни эсдан чиқарманг.\nМақолани ўқиш учун алоҳида вақт ажратишингиз, бир жойга ўтириб, телефонингиз ёки компьютерингиз экранига тикилиб, бутун диққатингизни унга қаратишингиз керак. Аудиони телефонингизда ёки компьютерингизда овозини чиқариб ёки қулоқчин орқали исталган пайт ва исталган жойда тинглашингиз мумкин. Бирон юмушни бажараётган бўлсангиз ёки бекатда автобус кутиб ўтириб ҳам уни тинглаш имкониятига эгасиз. Уни тинглаш учун олдиндан телефон ёки компьютерингизга сақлаб олиб, исталган пайт интернет йўқ пайтларда ҳам тинглашингиз мумкин. Автобусда ишга ёки ўқишга кетаётиб 10-15 дақиқа вақтингизни фойдали бир мавзуда ажойиб аудио суҳбатни тинглашга сарфламасмидингиз?\nСизни ишонтира оламизки, бизнинг подкаст кундалик радио эшиттиришларидан ёки сиз ҳар куни тинглайдиган қўшиқ ва мусиқалардан қизиқарлироқ ва фойдалироқ бўлади. Агар бундай бўлиб чиқмаса, бизга боғланинг. Таклиф ва муносабатларингизни ҳар доим самимият билан қабул қиламиз. Демак бошладик.\n1 Эпизод: Футбол мавзуси. Унда 4 нафар жиззахлик журналистлар Англия премьер лигаси ва Ўзбек футболи ҳақида суҳбат қурганмиз. Насаф жамоаси бош мураббийи Рўзиқул Бердиев эса эксперт сифатида таклиф этилган бўлиб, ушбу мураббийнинг фикрлари ҳам сиз учун қизиқ бўлиши мумкин.\nТеги: #радар #podcast sangzor.uz jizzax Angliya premyer ligasi Superliga Ro'ziqul Berdiyev Hakim Fozilov Olimbek Qosimov Fozil Qosimov Dilshod Ergashev


Дунёни асир этган смартфонлар – oliymahad.uz\nДунёни асир этган смартфонлар\nБугун смартфонлар ҳаётимизга шу даражада чуқур кириб келдики, уларсиз бир кунимизни ҳам тасаввур қилолмайдиган бўлиб қолдик. Чунки мобил қурилмалар орқали интернетга кирамиз, ижтимоий тармоқлардан фойдаланамиз, суратга тушамиз, видеога оламиз, ўйин ўйнаймиз… Таниқли сўз устаси Аваз Охун ярим ҳазил, ярим чин маънода айтганидек, “телефонимиз ёнимизда бўлмаса, худди бир ўзимиз юргандек ҳис қиладиган” бўлиб қолдик. Бироқ бугун бундай воситалар одамларни реал ҳаётдан узиб қўяётгани ҳам бор гап. Овунчоғимизга айланган бу матоҳ одамларни тобора виртуал оламга қарам қиляпти, кўпчилик унга берилиб кетиб, баъзан ўзининг ижтимоий вазифаларини ҳам унутиб қўймоқда. Ёшлар тугул бугун катталар ҳам бундай “овунчоқ”ларнинг асирига айланиб қолаётганига нима дейсиз?!\nКўриш қобилиятини пасайтиради\n2016 йилда германиялик бир гуруҳ олимлар компьютер, планшет, смартфонлардан фойдаланиш инсоннинг қайси тана аъзосига кўпроқ зарар етказиши юзасидан тадқиқот ўтказишди. Бунинг учун ихтиёрий равишда эллик киши жалб қилинади. Уларнинг ярмига белгиланган вақт давомида компьютер, смартфонлар, турли гаджетлардан фойдаланиш, қолганларга эса шунчаки китоб ўқиш буюрилади. Тажрибадан маълум бўлдики, компьютер ва смартфонлар бошқа тана аъзоларига қараганда кўзга кўпроқ таъсир кўрсатаркан. Қолаверса, бундай техника воситалари кўзга китоб ўқиганга нисбатан кўпроқ зарар етказиши ҳам аниқланди.\n— Қоидага кўра, смартфон ёки компьютерлардан фойдаланаётганда ҳар ярим соатда хонадаги деразаларни очиб, бир муддат узоқ масофага қараш талаб этилади, — дейди Республика кўз касалликлари клиник шифохонаси бош шифокори Отабек Икрамов. — Мақсад — кўзни фақат яқин масофага қарашга ўргатиб қўймаслик. Бироқ бугун болалар, ҳатто, катталар ҳам бир ўтиришда икки, тўрт соат ва ундан ҳам кўп муддат узлуксиз компьютерда ишлашади ёки смартфондан фойдаланади. Бу эса кўриш қобилиятининг пасайиши, узоқни кўра олмасликка олиб келади. Сўнгги пайтларда тиббиётда “кўзнинг қуриб қолиши синдроми” деган атама кенг қўлланила бошлади. Аслида одам бир дақиқада камида 12-13 маротаба киприк қоқиши лозим. Бу кўзнинг намлигини меъёрда сақлаб туриш учун зарур. У кўзни ташқи таъсирлардан асрайди. Бироқ одамлар смартфонлардан деярли кўзини узмай узоқ вақт унга тикилиб ўтиришади. Оқибатда намланмаган, яъни ҳимояланмаган кўзга инфекциялар тушади, касаллик зўрайиб, шохпарда ярасига, баъзан кўриш қобилиятининг тўлиқ пасайишига ҳам сабаб бўлиши мумкин. Болалар гоҳида телефон ўйинига берилиб, мобил алоқа воситасининг қуввати тугаб қолмаслиги учун уни токка улаб ўйнашда давом этишади. Бунинг оқибатида смартфонлар ёниб кетиб, болаларнинг кўзи жароҳатлашига ҳам сабаб бўляпти. Амалиётимизда ана шундай ҳолатлар билан бизга мурожаат қилган беморлар ҳам бўлди. Шунинг учун ҳамма нарсанинг меъёри яхши.\nМутахассисларнинг фикрича, автомобиль бошқараётганда мобил телефонда гаплашиш, “СМС” ёзиш, мусиқа тинглаш ҳам йўл-транспорт ҳодисалари келиб чиқишининг асосий сабабига айланмоқда.\nАҚШнинг Юта университети олимлари автомобиль бошқараётганда телефондан фойдаланиш ҳайдовчини қай даражада чалғитиши юзасидан тадқиқот ўтказди. Унда йигирма ёшгача бўлган ҳайдовчилар қатнашди. Тадқиқот мобил алоқа воситасидан фойдаланган ҳолда, автомобиль бошқарган ёшларда қарор қабул қилиш тезлиги анча сустлашганини кўрсатди. Ҳатто, мобил телефон тутқичи — “handsfree”дан фойдаланиш ҳам кутилган натижани бермади. Олимларнинг фикрича, гап телефонни қўлга олиб ёки олмай гаплашишда эмас, балки ҳайдовчи диққатининг икки нарсага чалғишида. Диққатни кўпроқ телефонга қаратиш эса йўл-транспорт ҳодисаси юзага келишига олиб келади.\nКўча-кўйда юрганимизда ўзимиз ҳам телефон титкилаб, йўлнинг қатнов қисмини кесиб ўтадиган одамларга кўзимиз тез-тез тушади. Афсуски, бир лаҳзалик эътиборсизлик ҳам йўл-транспорт ҳодисасининг юзага келишига сабаб бўлиши мумкинлиги ҳеч гап эмас.\nБугун глобаллашув ва техника асрида турли йўллар билан ўзга халқларнинг турмуш тарзига кириб бориш, уларнинг ижтимоий ва маърифий ҳаётига аралашиш, кишилар онгини аёвсиз “заҳарлаш” авж олмоқда. Ана шундай воситалардан бири компьютер ва телефон ўйинларидир. Улар орасида қотиллик, ўғрилик, зўравонлик асосига қурилган “Counter-Strike”, “GTA” каби жангари ўйинларнинг борлиги эзгу ниятли кишини ташвишга солмай қўймайди.\nТехника, интернет шу даражада ривожландики, энди интернет кафеларга боришга ҳам у қадар эҳтиёж туғилмаяпти. Болалар интернет орқали турли жангари ўйинларни смартфонларига юклаб олмокда. Хоҳласа ёлғиз, хоҳласа гуруҳ бўлиб ўйнаяпти. Бугун бундай ўйинларни завқ билан ўйнаётган бола аста-секин энг даҳшатли жиноятларни ҳам оддий ҳолдек қабул қилишга кўникади. Оқибатда бола урушқоқ, ҳамма нарсани ақл билан эмас, куч билан ҳал қилишга урина бошлайди. Ўйинлар талабидан келиб чиқиб, бола ўйиндаги одамларни хотиржам отиб ташлайди. Хоҳласа, банкни ўмаради, машинани олиб қочади. Ўйин шарти нимани буюрса, ўшани қулоқ қоқмай бажаради. Бу охир-оқибат техникани одам эмас, техника одамни бошқариш имкониятини юзага келтиради.\nИллинойс университети (АҚШ) олимлари компьютер ва телефон ўйинлари виртуал қаҳрамонларининг характери реал ҳаётда одамлар феъл-атворига қай даражада таъсир этишини ўрганиш мақсадида тадқиқот ўтказишди. Икки юз кўнгилли талаба жалб қилинган тажрибадан сўнг олимлар беш дақиқалик ўйин ҳам инсон феъл-атворига ўз таъсирини ўтказишини аниқлашди. Бунинг учун уларга компьютер ва смартфон ўйинлари қаҳрамонлари Супермен (ижобий), Волдеморт (салбий) номидан туриб ўйнаш имконияти яратилди.\nИштирокчилар ўйинда “душман” билан кураш олиб бордилар. Ўйин вақтида улар устида яна бир тажриба ўтказилди. Иштирокчиларга татиб кўриш учун шоколад ва аччиқ қалампир соуси берилди. Шунингдек, улардан ўша маҳсулотлардан бирини бошқа иштирокчиларга ҳам узатиш сўралди. Якуний натижадан маълум бўлдики, Супермен ролида ўйнаганлар бошқа иштирокчиларга кўпроқ шоколад, Волдеморт қаҳрамони номидан ўйнаганлар эса аччиқ қалампир соусини узатган. Мазкур тажриба орқали олимлар бундай қаҳрамонлар характери ўйин вақтидаёқ инсон феъл-атворига таъсир ўтказади, деган хулосага келишди.\n“Ота-оналар, энг аввало, ўзлари шахсий наъмуна кўрсатишлари, китоб ўқишлари, фарзандларини ҳам мутолаага қизиқтира олишлари керак эмасми?! “Қуш уясида кўрганини қилади” деганларидек, смартфондан бўшамаётган ота-онани кўрган фарзанд ҳам улардан ўрнак олиб, китобни эмас, смартфонни ўзларига “дўст” тутишмоқда.”\nМаънавий тарбия — муҳим омил\n— Болалар бугун смартфонлардан фойдаланиш оқибатида виртуал олам-га қарам бўлиб қолмоқда, — дейди психолог Зебинисо Аҳмедова. — Ижтимоий тармоқларда бегона одамлар билан танишиб, улар билан виртуал мулоқот қилишяпти. Виртуал ўйинларга муте бўлиб, реал ҳаётдан узилиб қоляпти. Нореал ўйин қаҳрамонлари устидан ғалаба қозониб, хурсанд бўлмоқда, ютқазиб қўйса, тушкунликка тушиб қоляпти. Гўё бу реал ҳаётда юз бераётгандек.\nДемак, фарзандларимиз ўйнаётган компьютер ва телефон ўйинларидаги образлар, боланинг мурғак тасаввурига бамисоли тошга ўйилган нақшдек муҳрланиб, унинг онгида бутун умр сақланиб қолади. Бу нафақат уларнинг ақлий, балки жисмоний ривожланишига ҳам зарар етказмоқда.\nБиз болалигимизда турли халқ ўйинларини ўйнардик, жисмонан чиниқардик. Бугун техника асрида смартфонлар болаларимиз қўлларидаги ўйинчоқ, қўғирчоқ, коптоклар ўрнини эгаллаяпти.Болаларни смартфонлардан чеклаш билан муаммони ҳал этиб бўлмайди. Чунки психологиядан маълумки, ҳар қандай тақиқланган нарса кишининг унга нисбатан қизиқиши янада ортишига сабаб бўлади. Афсуски, бугун айрим ота-оналар кўпроқ моддий манфаат топишга шўнғиб, фарзандлари нималар билан машғул бўлаётгани, уларнинг хоҳиш-истаклари билан қизиқишмаяпти. Ота-она эътибори ва меҳридан четда қолган бола виртуал оламдан меҳр изламоқда, интернет оламига боғланиб қолмоқда. Ота-оналар фарзандларига смартфонлардан фойдаланишни чеклагандан кўра, улар қалбига йўл топиши, улар билан кўпроқ вақт ўтказиши, турли спорт ўйинлари ўйнаб туриши керак. Қолаверса, фарзандларига смартфоннинг ижобий ва зарар-ли томонларини тўғри тушунтирган ҳолда, уларнинг дарсдан кейинги бўш вақтини самарали ташкил этиши лозим. Айрим ота-оналар ишдан келишгач, фарзандларига етарлича эътибор қаратмай, телефон ўйнаб ўтиришади. Ота-оналар, энг аввало, ўзлари шахсий намуна кўрсатишлари, китоб ўқишлари, фарзандларини ҳам мутолаага қизиқтира олишлари керак эмасми?! “Қуш уясида кўрганини қилади” деганларидек, смартфондан бўшамаётган ота-онани кўрган фарзанд ҳам улардан ўрнак олиб, китобни эмас, смартфонни ўзларига “дўст” тутишмоқда.\nХулоса ўрнида айтганда, ўсиб келаётган авлодни шундай тарбиялашимиз керакки, улар ахборот маконига кирганда, фақат ўзи учун зарур ва фойдали нарсаларни олсин, смартфонлар ҳамда интернетдан фойдаланиш маданиятини ўргансин. Интернет билим олиш, соғлом дунёқарашни шакллантириш, қисқача айтганда, эзгуликка хизмат қилиши керак. Ҳамма гап смартфон имкониятлари, интернетнинг бой ахборот ресурсларидан ким қандай мақсадда фойдаланишида. Чунки смартфонлар ёрдамида интернетдан керакли маълумотларни олиш, тафаккурни теранлаштирувчи ўйинлар ўйнаш, тил ўрганиш, расм чизиш, турли мусобақаларда иштирок этиш, вақтни унумли ўтказиш мумкин. Муҳими меъёр унутилмаса бўлгани.\nШаҳзод Ғаффоров (“Халқ сўзи”)\n1021900cookie-checkДунёни асир этган смартфонларno\nОлдингиЎзбекистон Республикаси олий таълим тизимини 2030 йилгача ривожлантириш концепциясини тасдиқлаш тўғрисидаКейингиХурофотларга барҳам берайлик!


Баҳона бўлолмайди – oliymahad.uz\nЎзининг Каломи шарифида зикрни олий қилган, ва бандаларнинг турли хил баҳоналарни зикрдан тўсишга сабаб бўла олмаслигини Ўз каломи шарифида очиқ келтириб ўтиб биз бандаларни Ўзининг зикрига чақирган Аллоҳга ҳамд-у сано бўлсин. Ҳаётлари давомида дангасалик банданинг умр заволи, охират надомати эканлигини талим бериб бизга нажот йўлини кўрсатган Муҳаммад соллаллоҳу алайҳи васалламга саловат саломлар.\nВақт, умр, ҳаёт, оила, мол-дунё, ота-она, фарзанд инсон ҳаётида муҳим ўрин тутадиган неъматлардир. Булар ҳаёти дунёга боғланган ва охиратда албатта ҳисоби бериладиган неъматлар. Аммо булардан ҳам кўра муҳими эса, инсон Аллоҳ қаршисида бандалигини унитмасликдир. Ўзини Яратувчи, бу ҳаёти дунёда енг улуғ мавжудот инсон қилиб, азиз-у мукаррам этган Аллоҳни унитмаслиги лозим. Юқоридагиларнинг энг кўп ҳисоб бериладигани албатта инсонга берилган умрнинг ҳисобидир.\nУмр Аллоҳ ўлчаб берган ва албатта бу ҳаётда яшаб ўтиб охиратда ҳисоб қилинадиган қарз десак янглишмаймиз. Энди шу қимматли умрда барака ва файз берувчи омил бу албатта Аллоҳнинг зикридир. Уламолар Аллоҳнинг зикрини кундалик беш вақт намоз деганлари ҳам бор. Чунки Аллоҳ таоло бу ибодат вақтларини шундай белгилаб берганки, бирор дунёвий ишларимизга ҳалал бермайди. Хаттоки Каломуллоҳда ҳам намозда қоим туришлик нажот еканлиги хусусида жуда кўплаб оятлар келган.\nБиргина Мунафиқун сурасининг 9-оятида дунёдаги энг азиз неъмат бола ҳам Аллоҳнинг зикридан тўсишига баҳона эмаслиги учун Аллоҳ таоло қуйидагича огоҳлантирган:\n“Эй, иймон келтирганлар! На молларингиз ва на болаларингиз сизни Аллоҳнинг зикридан (Унга ибодат қилишдан) чалғитиб қўймасин! Кимки шундай қилса, бас, ана ўшалар зиён кўрувчи кимсалардир.”\nАгар инсон қалби гуноҳ-у масиятлардан пок бўлиб, Аллоҳ таолони танишлиги илм-у маърифати бўлса мол-дунё ва болалар ташвиши ҳам уни Аллоҳга қурбат қилишидан тўса олмайди. Аксинча неъмат берганни қанчалик яқиндан таниса, неъматларни ҳам шунчалик азиз билиб қадрлайди ва ҳар нафасда неъмат берувчи Зотни зикр қилиб қалби ором олади. Шу сабаб ҳам Аллоҳ таоло Қуръони Азизда мол-дунё ва болаларингиз Аллоҳнинг зикридан чалғитмасин демоқда.\nМодомики банда шундай ҳолатга тушиб қолса, зикрлардан ғофил қолиб, буйруқ берганни қандай улуғ Зот эканлигини билмаса, буйруқни эшитган бўлсаю, аммо буйруқни бажармасдан унутса, буйруқ берганни танимаслиги илмсизлик ва ақлини берган Зот учун ишлатмасликдир. Бундай бандалар албатта улкан ютқазиш қиладилар. Бу дунёда зикрдан –намоздан ғофил қолиб, унинг ҳузурбахш роҳатидан, зикрдан келадиган ҳотиржамлик ва файз-у марҳаматдан бенасиба ўтиб кетадилар. Охиратда эса улкан надомат ва ҳасратга тўла машаққатларга дуч келадилар.\nНамозларга, зикрларга бепарво жамият кўплаб йўқотишлар қилади. Қул ҳожасига итоатсизлик қила бошласа у қул албатта танбеҳ орқали огоҳлантирилади. Инсон Аллоҳга қуллик қилишдан узоқлашса, нафсининг турли бало-ю офатлари асирига айланади. Бунга тарих гувоҳки, нафсига қул бўлган қанча жамиятлар юзтубан ҳолатда масият-у жиноятлари қурбонига айланишди.\nАллоҳ таоло инсонни баҳона излашга жуда ҳам қизиқувчан еканлигини билгани учун ҳам ояти каримада на мол-дунёнинг ташвиши уни тўплашга бўлган ҳаракат-у ташвиши, на болаларни боқиш ва улар билан андармон бўлиб қолиш ҳам Ўзининг зикри намоздан чалғитмаслигини огоҳлантириб қўймоқда. Шундай бўлса ҳам булар охиратда баҳона бўла олмаслигини ҳам хабарини бериб ўтган.\nАллоҳ таоло яна бир ояти муборагида дунёга берилиб кетиш қанчалар Ўзидан узоқ қилишини баён этиб:\n“Улар охиратдан ғофил-бехабар бўлган ҳолларида, фақат дунё ҳаётининг зоҳиринигина биладилар” (Рум сураси 7-оят).\nАллоҳнинг зикридан ғофилку, аммо, ҳамма ишда жуда уддабурон кишига дунё кўринади. Мол-дунё ташвиши бандаларни хорлик ва кибрга етаклайди. Кибрнинг охири эса залолат ишдир. Бу каби Қуръони Каримда жуда кўплаб учрайди муҳими уларнинг санаш эмас. Муҳими биз бандалар кимлигимизни унитмаслигимиз. Асл яратилиш сабабимиз нима эканлигини идрок этиб Ҳожамиз Аллоҳга қайтиш ва унинг зикри олийсини Ўзи севганидек адо этмоққа интилишдир. Зеро, инсонни яратилиш сабаби ҳам Аллоҳни таниб унга ибодат қилиб, бу синов майдони бўлган дунёдан асл макон Жаннатга ёруғ юз ила қайтмоқдир.\nОлдингиБУ ЙИЛГИ РАМАЗОН…КейингиТавҳид масаласида чалкашлик


12 сентябрь куни Ўзбекистонда кутилаётган об-ҳаво маълумоти\n13:33 / 11.09.2020\nГидрометеорология хизмати маркази эртага, 12 сентябрь куни қандай об-ҳаво кутилаётганини маълум қилди.\nҚорақалпоғистон Республикаси, Хоразм вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nБухоро ва Навоий вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nТошкент, Сирдарё, Самарқанд ва Жиззах вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 12-17 даража илиқ, кундузи 27-32 даража иссиқ бўлади.\nҚашқадарё ва Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 13-18 даража илиқ, кундузи 30-35 даража иссиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 12-17 даража илиқ, кундузи 25-30 даража иссиқ бўлади.\nРеспубликанинг тоғли ҳудудлари. Ҳаво бироз булутли бўлади, баъзи жойларда ўзгариб туради, тоғ олди ва тоғ ҳудудларда бироз ёмғир ёғиши, момақалдироқ бўлиши мумкин. Шамол шарқдан 7-12 м/с тезликда эсади. Ҳарорат кечаси 8-13 даража, кундузи 17-22 даража иссиқ бўлади.


ягона портал - xabar.uz\nКутилмаганда энг керакли ҳужжатингиздан айрилиб қолдингиз.\nШу кунларда ижтимоий тармоқларда айрим ҳамюртларимизнинг OneID — ягона идентификация тизимидан фойдаланиш билан боғлиқ техник муаммолар ва тушунмовчиликларга дуч келаётгани ҳақидаги хабарларга гувоҳ бўляпмиз.\nАбитуриентлар учун муҳим хабар берилди. Қабул параметрларининг тиллар кесимидаги тақсимоти тасдиқланди.\nХаражатнинг 50 фоизи қоплаб берилади!\nMy.gov.uz орқали халқаро IT-сертификат ёки ўқиш учун сарфланган харажатнинг 50 фоизи қоплаб берилади.\nХорижга чиқиш паспортини олиш бўйича янги тартиб жорий қилинади\n«Ўзбекистон Республикаси фуқаролигига хорижга чиқиш биометрик паспортини беришга доир давлат хизмати кўрсатиш тартибини янада соддалаштириш чора-тадбирлари тўғрисида»ги Президент қарори (ПҚ–282-сон, 16.06.2022 й.) қабул қилинди.\nВазирлар Маҳкамасининг 2022 йил 8 июндаги 317-сон қарори асосида my.gov.uz порталида «Болалар соғлиғига зарар етказувчи ахборотдан ҳимоя қилиш бўйича экспертларни аккредитация қилиш» хизмати ишга туширилди.\nЯгона портал жамоаси call-марказ рақами (1242)га тушаётган мурожаатлар статистикасини эълон қилди.


«roodell» тегли мақолалар – Газета.uz\n«roodell» тегли мақолалар\n21 октябр 2021, 22:40\nADM Jizzakh заводининг қиймати 216 млн долларлик иккинчи босқичи лойиҳаси доирасида автомобилларни кичик узелли ишлаб чиқаришни ўзлаштириш режалаштирилмоқда. Президент Kia, Renault ва LADA автомобиллари йиғиладиган завод фаолияти билан танишди.\n15 октябр 2021, 14:39\nRoodell компанияси Ўзбекистонда Renault автомобилларини ишлаб чиқариш ва сотишни ташкил этиш тафсилотларини маълум қилди. Биринчи автмобиль ноябрь ойидаёқ тайёр бўлади. Дастлаб сотувга иккита кроссовер, сўнгра йўлтанламас чиқарилади.\n21 сентябрь 2021, 11:58\nRoodell компанияси ADM Jizzakh заводида LADA автомобилларини йиғишни бошлади. Биринчи бўлиб Vesta SW ва XRAY моделларини ишлаб чиқиш йўлга қўйилди. Тез орада улар сафига Largus ҳам қўшилади.\n10 сентябрь 2021, 16:48\nRoodell Ўзбекистонда Renault автомобиллари сотувини бошлашга тайёрланмоқда\nRoodell Ўзбекистонда сотиладиган Renault автомобиллари тақдимотини ўтказди. Биринчи босқичда учта модел — икки кроссовер ва бир йўлтанламаснинг сотувга чиқиши кутилмоқда.\n6 октябр 2020, 17:50\nRoodell раҳбари — янги KIA моделлари, «Ўзавтосаноат» билан ҳамкорлик ва бошқалар ҳақида\nЎзбекистонда янги KIA моделлари — Seltos ва K5 тақдимоти бўлиб ўтди (фото). Roodell бош директори Дониёр Давлатёров Ўзбекистон учун эксклюзив тақдим этилаётган моделлар сафини кенгайтириш, шунингдек, «Ўзавтосаноат» билан ҳамкорликнинг мураккабликлари ҳақида сўзлаб берди.


Ушалаётган орзулар - Ishonch.uz\nБош саҳифа Жамият Ушалаётган орзулар\nЎзбекистон касаба уюшмалари Федерацияси Фарғона вилояти кенгаши ташаббуси билан Фарғона шаҳри «Жўйдам» маҳалласида «Фарғона касаба ўқув-ишлаб чиқариш маркази» масъулияти чекланган жамияти фаолияти йўлга қўйилди. Натижада «Аёллар дафтари»га киритилган 100 нафар хотин-қизнинг бандлиги таъминланди.\n– Очиғи, маҳалламизда 100 киши ишлайдиган тикувчилик цехининг ишга туширилиши бир мўъжизадек бўлди, – дейди «Жўйдам» МФЙ раиси Дилшод Юсупов.\n…Муаззам Назирова замонавий тикувчилик корхонасида иш бошлаганидан бағоят хурсанд.\n– Шу пайтгача тайинли иш топа олмай қийналиб юргандим, – дейди у. – Аксига олиб, яхши иш топсам, масофаси узоқлик қиларди. Қарангки, ўзим яшаб турган маҳаллада катта тикувчилик цехи ишга тушди. Қолаверса, «Аёллар дафтари»да турганим ҳам қўл келди. Ўзимга мос ишга жойлашганимдан мамнунман.\nКоллежни тамомлаб, ишсиз юрган Фарангиз Аҳматова учун марказнинг ишга тушиши кутилмаган янгилик бўлди. Энди у ҳунар эгаллаб, шу ерда ишлаши мумкин.\n– «Фарғона касаба ўқув-ишлаб чиқариш маркази»га тикувчилик ҳунарини ўрганиш учун келдим, – дейди у. – Тажрибали тикувчилар матоларни танлаш, қайси мавсумда қандай матоларга эътибор қаратиш, қайчилардан фойдаланиш, тикув дастгоҳларини бошқариш бўйича маҳорат дарсларини ўтишди. Насиб этса, моҳир тикувчи бўлиб, шу ерда ишламоқчиман.\n– Марказнинг илк иш кунида буюртмачилардан 7 минг дона футболка буюртма қабул қилдик, – дейди марказ иш юритувчиси Зиёда Носирова. – Бу ерда мавсумга қараб болалар, эркаклар ва аёллар кийимларини тайёрлаймиз. Шу билан бирга, ҳунар эгаллаш истагидаги хотин-қизларга кўмаклашамиз. Тикувчиликни ўзлаштиришгач, уларни ишга оламиз. Бунинг учун бу ерда барча шароит муҳайё.\nАйтиш жоизки, «Жўйдам» маҳалла фуқаролар йиғинидаги бўш бинога 400 миллион сўмга яқин маблағ жалб қилинди. Бино тўлиқ капитал таъмирдан чиқарилиб, аёлларни касб-ҳунарга ўқитиш ва ишлаб чиқариш фаолиятини ташкил этиш учун зарурий жиҳозлар билан таъминланди.\nАввалги саҳифаКўнгилларни мунаввар айлаб…\nКейинги мақолаЭврилишлар даври


ОАВ ва масс-медиа вакилларига солиқ имтиёзи...\n10.04.2020 19:45 0 1267\nМиллий масс-медиани қўллаб-қувватлаш ва ривожлантириш жамоат фонди Васийлик кенгаши раиси Комил Алламжонов ўз телеграм-каналида шундай ёзмоқда:\n«Шу кунларда Давлат солиқ қўмитаси ва Марказий банкнинг қўшма қарори кенг муҳокама ва баҳсларга сабаб бўлмоқда. Албатта солиқчилар доим бюджетни тўлдириш хаёлида юради ва бу уларнинг вазифаси. Лекин адолатли қарор қабул қилишда жамоатчиликнинг фикрини ҳам инобатга олган ҳолда иш тутиш — бугунги Ўзбекистон бораётган йўл. Шунинг учун ҳам барча билан бамаслаҳат иш юритилсин, деган мақсадда regulation.gov.uz каби порталлар йўлга қўйилган. Шундай экан, ушбу қарор лойиҳасига нисбатан кенг жамоатчилик томонидан билдирилаётган таклиф ва эътирозлар, жумладан хуфиёна иқтисодиётга қарши кураш мақсадида қилинаётган тизим аксинча хуфиёна иқтисодиётни кучайтириб юбориши мумкинлиги ҳақидаги муносабатлар инобатга олинади деган умиддамиз.\nБилмадим, пировардида бу ҳужжат қабул қилинадими ёки йўқ, лекин бугун солиқ мавзуси муҳокама марказига чиққанидан фойдаланиб, масс-медиа соҳасига оид бошқа бир таклифни илгари сурмоқчиман.\nCOVID-19 пандемияси натижасида кўплаб соҳалар каби оммавий ахборот воситалари ҳам молиявий муаммоларга дуч келмоқда. Вақт ўтиши билан бу муаммолар катталашса катталашадики, лекин ижобий томонга ўзгариши даргумон. Мана шундай шароитда уларни қўллаб-қувватламасак, сўз эркинлигининг таянчи бўлган кўплаб ОАВлар ёпилиб кетиши мумкин. Шунга кўра, оммавий ахборот воситалари ҳамда блогерларга (бевосита блогерлик фаолиятида олган даромадига нисбатан) солиқ имтиёзлари беришни таклиф қиламан.\nҲа, тўғри, оддий кунларда ҳар қандай солиқ имтиёзини аксарият экспертлар иқтисодий нуқтаи назардан маъқуллашмайди, бунга қарши чиқишади. Лекин бутун дунёда катта иқтисодий инқироз кутилаётган бир даврда деярли барча давлатлар иқтисодий тангликка учраган турли соҳаларни қўллаб-қувватлаётганини ҳам унутмаслигимиз керак. Ва мен бугун алоҳида хавотир билан таъкидламоқчиманки, масс-медиа соҳаси ҳам ана шундай инқирозга учрамоқда.\nЯнги Ўзбекистоннинг муҳим ва ажралмас қисми бўлган оммавий ахборот воситаларини сақлаб қолиш учун биргаликда ҳаракат қилишга барчани чорлаб қоламан».\nсолиқ журналистика ОАВ Комил Алламжонов имтиёзлар блогерлик\nҲуқуқ 01/06, 15:28


"САОДАТ" ЖУРНАЛИ ОБУНАГА ЧОРЛАЙДИ!!! » MUZAFFAR.UZ\n"САОДАТ" ЖУРНАЛИ ОБУНАГА ЧОРЛАЙДИ!!!\nИжтимоий тармоқларимизни ўткир, долзарб мулоҳазалари билан забт этиб, юртдошларимизни ҳам ўйлаганларини айтишга ўргатаётган ақл-заковат соҳибларига,қадрдон дўстларимга юзланаман:\nИнтернетнинг кучи-қудратига, тезкорлигига катта ишонч билдирган, ҳар бирингизнинг шиддату жасоратингизни, замонавий ёндашувларингизни қадрлаган ҳолда босма нашрларнинг шахс камолотидаги ўрнини алоҳида таъкидлагим келади. Барибир сўзларнинг тафтини, ёғдусини кўзда, қўлда ҳис этишнинг жозибаси бўлакча! Барибир ўқиш завқининг, ўқиганларингни мазза қилиб “ҳазм” этишнинг гашти бошқача! Қолаверса, момоларимизга сирдош, оналаримизга дугона бўлган “Саодат” журналининг аксарият ўқувчиларининг ҳали ҳам анъанавий ўқишга иштиёқи сўнмаган. Яна бир муҳим жиҳати бугун ҳаммамизнинг мақсадимиз битта: халқимиз, оналаримиз, аёлларимизнинг кўнгил кўзларини очиш, ўзи ва ўзгалар ҳақида тўғри фикрлашга ёрдамлашиш...\nҚалбларидаги халқ сифатидаги куч-қудрат, гўзаллик, иқтидорларларини кашф этиш йўлида ҳамкорлик қилиш...\nШу маънода ўзингизнинг атрофингиздаги дўстларни ҳам яхшиларнинг изи қолган, яхшилардан мерос бўлган “Саодат” даврасига чорлайсиз, ҳам мухлис, ҳам муштарий бўлиб уйғотувчи фикрларингиз билан бизнинг ёнимизга кирасиз деб ишонамиз.\nДЎСТЛАРИМ, "САОДАТ" ЖУРНАЛИГА ОБУНА БЎЛИНГ!!!\n“Саодат” журнали индекси – 867\nЖурналнинг бир сони учун белгиланган нарх – 10 000 сўм.\nБир йилга – 120 000 сўм.\nДаврийлиги ҳар ойда 1 та. Бир йилда 12 та сон нашр этилади.\nБу нархга почта ва йўл харажатлари кирмайди.\n"Саодат" нинг янги сонини эътиборингизларга ҳавола этмоқдамиз.\nЧоп этилган: 5-11-2019, 22:49\nКўрилган: 1 284\nЁд этиш - шод этишдир\nЧоп этилган: 31-10-2019, 07:45


Вирус мутацияга учраяптими ва у янги пандемияга олиб келиши мумкинми? - UzNews.uz\nВирус мутацияга учраяптими ва у янги пандемияга олиб келиши мумкинми?\nРоссия ва хорижий давлатлар биолог олимлари касалликни иккинчи тўлқинини ноябрларда бўлишини тахмин қилишмоқда.\nФото:Bernd Thissen / TASS\nБугун, 31 июль куни АОКА ҳузуридаги штабда Коронавирусга қарши штаб аъзоси Севара Убайдуллаева иштирокида бўлиб ўтган брифингда вируснинг мутацияга учраши ва иккинчи тўлқин борасида гапирилди.\nСевара Убайдуллаеванинг маълум қилишича, Россия Федерацияси ва хорижий давлатлар биолог олимлари, касалликни иккинчи тўлқинини жорий йилнинг ноябрларида кузатилиши мумкинлигини тахмин қилишмоқда.\n– Шахсий кузатувлар асосида айтиш мумкинки, мазкур вирус совуқ ва намгарчиликни яхши кўради, шундай муҳитда у жуда тез кўпаяди ва тарқалади ҳамда унинг касаллик чақириш хусусияти кучаяди, - дейди мутахассис.\nШунингдек, Коронавирусга қарши штаб аъзоси Севара Убайдуллаеванинг ҳисоблашича, иссиқ иқлим вирус тарқалувчанлигини камайтиради. Тарқалувчанлик камайгани сари эса вирус юкламаси камаяди ва касаллик енгил кечиши кузатилади.\nЭслатиб ўтамиз, аввалроқ Ҳукуматнинг 329-сонли фармойишида Ўзбекистонда коронавирус пандемиясининг иккинчи тўлқини кетаётгани таъкидланган эди.


ХАЙФ МАСЖИДИ Тоғ сатҳидан пастда, сел сувидан баландликда бўлгани учун «Хайф масжиди» деб номланган ушбу ибодатгоҳ Мино тоғининг жанубий ёнбағрида, кичик жамрага (шайтонга тош отиш ўрни) яқин ерда жойлашган. Ушбу масжид ўрнида Расулуллоҳ соллаллоҳу алайҳи васаллам ва у Зотдан олдинги набийлар намоз ўқишган. Язид ибн Асвад розияллоҳу анҳудан ривоят қилинади: «Набий соллаллоҳу алайҳи васаллам билан бирга ҳаж қилдим. У Зот билан бирга Хайф масжидида бомдод намозини ўқидим» (Имом Термизий ривояти). Абдураҳмон ибн Муоз: «Расулуллоҳ соллаллоҳу алайҳи васаллам бизга Минода хутба айтдилар… Кейин муҳожирларга буюргандилар, масжиднинг олд томонидан тушишди. Ансорларга буюргандилар, масжид орқасидан тушишди. Бундан кейин қолган одамлар тушишди», деганлар («Сунани Абу Довуд»). Тарих давомида мусулмон халифалари учун ушбу масжид аҳамиятли жой бўлган. Ҳижрий 1407 (милодий 1987) йили 90 миллион риёл маблағ сарфланиб, бино кенгайтирилган. Ушбу масжид биносининг тўртта минораси бор. Бино ёнида минг ўринли ҳожатхона, уч минг жўмракли таҳорат олиш жойи бор. МАШЪАРУЛ-ҲАРАМ МАСЖИДИ Қуръони каримда: «Энди Арафотдан тушганингиздан кейин Машъарул-Ҳарамда Аллоҳни зикр қилинг» (Бақара сураси, 198-оят), дейилган. Абдуллоҳ ибн Умар розияллоҳу анҳу: «Муздалифанинг барча жойи Машъарул-Ҳарамдир», деганлар. Ҳадисда келишича, Расулуллоҳ соллаллоҳу алайҳи васаллам видолашув ҳажида, Муздалифада шом билан хуфтонни жамлаб ўқиганлар. Ушбу макон 9 зулҳижжа куни қуёш ботгандан кейин Арафотдан тушилаётган пайтда ҳожилар ётиб қоладиган жойдир. Расулуллоҳ соллаллоҳу алайҳи васаллам Машъарул-Ҳарам масжидига ҳам кирардилар. У узун масжид бўлиб, шарқдан ғарбга узунлиги 90 метр, эни 56 метр, ўн икки минг намозхонни сиғдиради. Масжиднинг орқа томонида 32 метр баландликдаги икки минора бор. Унинг шарқий, шимолий ва жанубий томонларидан кирадиган жойлари бор. Ёнида эркак ва аёллар учун махсус ажратиб қўйилган ҳожатхона ва таҳоратхона мавжуд. Муздалифадаги масжид билан Намира масжиди ораси етти чақирим. НАМИРА МАСЖИДИ Бу масжиднинг ғарбий томонида Намира деган тоғ бўлгани учун у шу ном билан аталган. Расулуллоҳ соллаллоҳу алайҳи васаллам арафа куни Намирадаги чодирга тушганлар. Қуёш заволга кетганидан кейин Арана водийсига кўчиб ўтиб, у ерда хутба айтиб, намоз ўқидилар. Кейин Сахротга кўчиб ўтдилар. Қуёш ботганидан кейин Муздалифа томонга юра бошладилар. Жобир розияллоҳу анҳу Расулулоҳ соллаллоҳу алайҳи васалламнинг ҳажлари хусусида бундай деганлар: «Расулуллоҳ соллаллоҳу алайҳи васаллам юриб Арафотга келдилар. Намирага чодир ўрнатилган экан, ўша ерга тушдилар. Қуёш бироз мойил бўлган эди, Батнул водийсига келиб, одамларга хутба айтдилар… Аввал азон, кейин такбир айтиб пешин ўқидилар. Сўнгра такбир айтиб аср ўқидилар. Кейин уловларига миниб, туялари Қасвони Сахротга қаратиб қўйдилар. Қуёш ботгунича қиблага юзланиб тик турдилар», дедилар. Расулуллоҳ соллаллоҳу алайҳи васалламнинг Арана водийсида қилган хутбалари ва ўқиган намозлари ўрнида иккинчи ҳижрий асрнинг ўрталарида, яъни Аббосийлар халифалиги даврининг аввалида, масжид бино қилинди. Батнул водийси Арафотга тегишли эмас. Тарих давомида масжид кенгайтирилаверганидан масжиднинг олд томони Арафот ташқарисида, орқа томони эса Арафот ҳудудига кириб қолган. Ҳозирги кунда ана шу ерда кўрсатувчи белгилар қўйилган. Ҳожилар пешин ва аср намозини ўқишганидан кейин Арафот ҳудуди ичидан кўчишлари лозим. САХРОТ МАСЖИДИ Ушбу масжид Арафотдаги Жабалур-Роҳмага кўтарилишда ўнг томонда жойлашган. У ердан озгина баландда бўлиб, пастак девор билан ўраб қўйилган. У ерда катта харсанг тош бор, Расулуллоҳ соллаллоҳу алайҳи васаллам арафа кечаси Қасво деган туяларига миниб, шу тош устида турганлар. Жобир розияллоҳу анҳудан қилинган ривоятда келтирилишича, Расулулоҳ соллаллоҳу алайҳи васаллам пешин билан аср намозини Намира масжиди ўрнида ўқиб, туриш лозим бўлган маконда туяларини Сахрот томонга қаратиб қўйганлар. Юрадиган йўлларида қиблага юзланиб, то қуёш ботгунича тик ҳолда турганлар, кейин қуёш гардиши йўқолгунча Суфрага бориб бироз турганлар. Худди шу ўринда Моида сурасининг 3-ояти нозил бўлган. Ушбу маконнинг қибла томонда ўнгда узунлиги 13,3 метрли, чап томонида эса 8 метрли девори бор. Шайх Бакр Абу Язид: «Тоғнинг тепасига кўтарилишнинг ўнг томонида, жанубда, ярим метрга яқин калта девор билан ўралган супача бор. Мана шу масжид Сахрот деб аталади», деган. ДОРУЛ АРҚАМ ҲОВЛИСИ «Дорул Арқам», яъни Арқам ҳовлиси Расулуллоҳнинг соллаллоҳу алайҳи васаллам дўстлари Арқам ибн Абул Арқамга тегишли бўлиб, Фахри Коинот Пайғамбар этиб юборилганларининг бошланишида у Ислом даъватининг маркази эди. Мусулмонлар бу ҳовлида жамланиб, яширин ҳолатда намоз ўқишар эди. Умар ибн Хаттоб Исломга кирганларидан кейин мусулмонлар сони қирқтага етиб, Исломлари ва намозларини очиқчасига эълон қилишни бошлашди. Ҳижрий 171 (милодий 787) йили Аббосийлар халифаси Маҳдийнинг жорияси Бинти Хайзурон бу ҳовлига масжид қурди. Ҳовли саъй қилинадиган ўриннинг ташқарисида, Сафодан 36 метр нарида жойлашган. Бу ҳовлига мусулмон халифалари томонидан катта аҳамият берилиб, таъмирлаб келинган. 1375 ҳижрий (1955 милодий) йили Каъба атрофини кенгайтириш мақсадида бузиб юборилди. Номи сақланиб қолиши учун Сафо ёнидаги саъй қилинадиган жойда ўрнатилган аввалги эшик шу ҳовлига яқин бўлгани учун «Дорул Арқам эшиги» деб номланди. БАЙЪАТ МАСЖИДИ Биринчи Ақоба байъати Минонинг мана шу масжиди ўрнида нубувватнинг 12-йили, яъни 621 милодий сананинг июль ойида бўлиб ўтган. Ушбу байъатда Мадинадаги Авс ва Ҳазраж қабиласидан ўн икки нафар бошлиқ иштирок этган. Иккинчи Ақоба байъати ҳам худди шу ерда, орадан бир йил ўтгач бўлди. Ушбу байъатда эса Мадина аҳлидан етмиш уч эркак ва икки аёл иштирок этди. Улар Расулуллоҳ соллаллоҳу алайҳи васалламни Мадинаи мунавварага келишга чорлаб: «Қачонгача Расулуллоҳ соллаллоҳу алайҳи васалламнинг Макка тоғларида қочиб юришларига қараб турамиз?» дейишди. Иккинчи байъат «Катта Ақоба байъати» ҳам деб аталади. Ҳижрий 144 (милодий 761) йили Абу Жаъфар Мансур томонидан ушбу байъат қилинган ўринда масжид қурилган. Бу ҳақда масжиднинг қибласи ташқарисига ёзиб-маҳкамлаб қўйилган тахтача ҳам бор. Бу тарихий масжидга ўтган давр мобайнида мусулмон халифалари томонидан аҳамият бериб келинган. Усмонийлар томонидан қурилган ҳозирги бино тош ва алебастрдан. У Минодан Маккага тушишдаги кўприкнинг ўнг томонида, Ақоба тош отиш томонидан 300 метр нарироқдадир. ЖИН МАСЖИДИ Пиёдалар ўтадиган кўприк ёнида, Муъаллога кўтарилишнинг чап томонида жойлашган ушбу масжиднинг алоҳида тарихи бор: жинлар Расулуллоҳ соллаллоҳу алайҳи васалламга байъат қилиш учун келишганида, у Зот алайҳиссалом ушбу масжид ўрнига доира чизиб, Абдуллоҳ ибн Масъудни ўша ерда қолдирганлар. Шу сабабдан бу ерда жойлашган ибодатгоҳ «Жин масжиди» деб номланади. Расулуллоҳ соллаллоҳу алайҳи васаллам нубувватнинг ўнинчи йили Тоифдан қайтишлари асносида Нихла ўрнида жинлар билан учрашганлар. Бу масжид яна Ҳарс деб ҳам аталади. Ушбу масжид ҳижрий 1421 йили қайта таъмирланиб янгиланган. Абдуллоҳ ибн Масъуддан розияллоҳу анҳу ривоят қилинади: «Расулулоҳ соллаллоҳу алайҳи васаллам Маккадалик пайтларида саҳобаларга: «Ким жинлар билан учрашишни хоҳласа, келсин», деган эдилар, мендан бошқа ҳеч ким келмади. Набий билан бирга юриб, Макканинг юқорисига етиб борганимизда оёқлари билан ерга бир чизиқ чизиб, кейин ўша ерда қимирламай ўтиришимни буюрдилар. Сўнгра ўринларидан туриб Қуръон ўқидилар. Кўпгина қора нарсалар ўраб, мен билан у Зотнинг ўрталарини тўсиб қўйди. Ҳатто овозларини ҳам эшитолмай қолдим. Қора нарсалар булут парчалари каби тўзғиб кетиб боришарди. Уларнинг бир қисми ортда қолди. Расулуллоҳ соллаллоҳу алайҳи васаллам бомдод вақтидагина кўриндилар. Кейин олдимга келиб: «Анави бир жамоа – жин нима қилди?» деган эдилар, мен: «Улар жинлармиди, эй Аллоҳнинг Расули?» дедим. Расулулоҳ соллаллоҳу алайҳи васаллам жинларга озуқа қилиб суяк ва тезакни бердилар. Кейин бизларга тозаланиш мақсадида тезак ёки суякдан фойдаланишини ман қилдилар» (Ибн Касир тафсири). ШАЖАРА МАСЖИДИ Умар ибн Хаттобдан розияллоҳу анҳу ривоят қилинади: «Расулуллоҳ соллаллоҳу алайҳи васаллам Ҳужунда эканларида мушриклар у Зотнинг даъватларини рад этишди. Шунда у Зот: «Аллоҳим, бугун менга бир аломат кўрсатгинки, бундан кейин мени ёлғончига чиқарган кишига аҳамият бермай», дедилар. Сўраган нарсалари берилиб, у Зотга: «Дарахтни чақиргин», дейилди. Расулуллоҳ соллаллоҳу алайҳи васаллам чақирган эдилар, (Жин масжидидаги бир) дарахт юриб келди-да, у Зотга салом берди. Кейин амр қилган эдилар, ўз ўрнига қайтиб кетди. Расулуллоҳ соллаллоҳу алайҳи васаллам: «Энди бундан кейин қавмимдан бирор киши ёлғончига чиқарса, аҳамият бермайман», дедилар. 597 ҳижрий санада вафот этган Ибн Жавзийнинг айтишларича, Макканинг юқорисидаги ўша жойда барпо қилинган масжид «Шажара», яъни «Дарахт масжиди» деб номланган. У Жин масжидининг қаршисида жойлашган. Дарахтнинг келиб салом бериши ҳодисаси рўй берган пайтда Расулуллоҳ соллаллоҳу алайҳи васаллам Жин масжидида бўлганлар. Фокиҳийнинг ривоятидан англашиладики, жинлар Расулуллоҳ соллаллоҳу алайҳи васалламнинг нубувватларига далил талаб қилишган. Шунда мана шу мўъжиза зоҳир бўлиб, улар Исломга (кириш учун) байъат қилишган. Шажара масжиди ҳам Жин масжиди каби 1421 ҳижрий санада қайта таъмирланиб, янгиланди. РОЯ МАСЖИДИ Имом Бухорий ривоятида келтирилишича, Расулуллоҳ соллаллоҳу алайҳи васаллам Макка фатҳи куни Ҳужунга байроқ ўрнатишни амр қилганлар. Ибн Ҳишом: «Расулулоҳ соллаллоҳу алайҳи васаллам фатҳ куни Макканинг юқори қисмига тушдилар ва ўша куни ушбу жойда чодир ўрнатилди», деб ёзган. Кейинчалик Абдуллоҳ ибн Аббос ушбу маконда масжид қурдилар. Бу масжид Роя – «Байроқ масжиди» деб танилган. 272 ҳижрий санада вафот этган Фокиҳий: «У Жубайр ибн Мутъим қудуғи олдидаги катта тўғон ёнида жойлашган, Макканинг тепасидаги масжиддир. Водий тепасидаги ушбу тўғонни Умар ибн Хаттоб қурдирганлар», деган. Ибн Можа ҳасан санад билан Кайсон розияллоҳу анҳудан ривоят қилишича, бу зот: «Расулуллоҳ соллаллоҳу алайҳи васалламнинг буюк қудуқ олдида бир кийимда намоз ўқиганларини кўрдим», деганлар. Ушбу ҳадисни Имом Аҳмад ҳам ривоят қилганлар. Мана шу ривоятлар Расулулоҳ соллаллоҳу алайҳи васаллам бу ерга келиб, шу масжидда намоз ўқиганларини таъкидлайди. 986 ҳижрий йили вафот этган Ибн Заҳира Роя масжиди Макканинг юқори қисмидаги Муддаъий олдида эканини айтади. Шуни таъкидлаш жоизки, бу масжид ҳозирги кунда «Жавдария масжиди» деб аталади. У Ғазо кўчасидаги Жавдарийяда ўрнашган. Масжид ҳижрий 1361 (милодий 1942) йили подшоҳ Абдулазиз томонидан, кейинчалик подшоҳ Фаҳд ибн Абдулазиз томонидан қайта қурилган. ХОЛИД ИБН ВАЛИД МАСЖИДИ Расулулоҳ соллаллоҳу алайҳи васаллам фатҳ куни Холид ибн Валидга Макканинг пастки қисмидан кириб, энг паст уйлар олдига байроқ ўрнатишни буюрдилар. Бошқа ривоятда айтилишича, Расулуллоҳ соллаллоҳу алайҳи васаллам Лийт томондан, яъни Макканинг пастки қисмидаги Жарвал томондан киришни буюрганларида Холид бу топшириқни бажарганлар. Ўшанда байроқ ўрнатилган ўринга масжид қурилган. Ҳозир бу масжид жойлашган кўчанинг номи ҳам Холид ибн Валиддир. Бу масжид ва унинг минораси 1377 ҳижрий (1957 милодий) йили қайта қурилган. ЖУМУМДАГИ ФАТҲ МАСЖИДИ Жумум – Марраз-заҳрон водийидаги бир жой бўлиб, Бани Сулайм қабиласининг сув манбаи ўша ерда эди. У Мадинаи мунаввара йўлида, Маккадан йигирма беш чақирим шимолда жойлашган. Расулуллоҳ соллаллоҳу алайҳи васаллам ўша ерга ҳижратнинг 6-йили рабиъул-аввал ойида Зайд ибн Ҳориса бошчилигида отлиқларни юборган эдилар. Бир хотинга йўлиқишган эди, у отлиқларни Бани Сулаймга қарашли бир маҳаллага йўллаб қўйди. Улар бу ерда бир қанча мол ва асирларни қўлга киритишди. Ҳижратнинг 8-йили Расулуллоҳ соллаллоҳу алайҳи васаллам мана шу ерга тушиб, Макка фатҳ этилишидан олдин бир кеча тунаб қолдилар. Ўша куни у Зот билан ўн минг саҳоба бирга эди. Бани Сулайм қабиласидан бир қанча жамоа ҳам мазкур фатҳда иштирок этишганди Расулуллоҳ соллаллоҳу алайҳи васаллам тушган ва намоз ўқиган ўринларига масжид қурилган. У «Фатҳ масжиди» деб танилади. Тарих давомида бу макон мусулмонлар учун аҳамиятли бўлиб, у 1397-ҳижрий йили шайх Бакр Муҳаммад Қутбнинг шахсий жамғармасидан қайта қурилди. Масжидга кираверишда бу ҳақда лавҳа ёзиб қўйилган. Масжиднинг қибла томондан узунлиги йигирма, эни ўн беш метр. Энига беш метр бўлган очиқлик ҳамда ўн метрли усти ёпиқ зали ҳам бор. Ҳижрат йўлидан юрганлар бу масжидни кўришга муяссар бўлишади. Доктор Муҳаммад Илёс Абдулғанининг «Маккаи мукарраманинг эски ва янги тарихи» китобидан Анвар АҲМАД таржимаси.


Сўнгги йилларда мамлакатимизда коррупцияга қарши курашиш, уни келтириб чиқарувчи омилларни аниқлаш ва бартараф этишнинг самарали тизимини яратиш бўйича қатор ишлар амалга оширилмоқда.\nЖумладан, коррупцияга қарши курашиш ва давлат хизматини ривожлантириш учун масъул бўлган алоҳида агентликлар ташкил этилди. Давлат органларида “комплаенс-назорат”, “ҳаллолик вакцинаси” ва бошқа коррупцияга қарши стандартлар босқичма-босқич жорий этилмоқда.\nШу билан бирга, давлат хизматчилари томонидан мансаб ваколатларини суиистеъмол қилиш, манфаатлар тўқнашувини юзага келтириш, порахўрлик ва бошқа коррупциоген жиноятларни содир этиш ҳолатлари учрамоқда. Шунингдек, давлат хизматчилари (ёки унинг яқин қариндошлари)нинг коррупция билан боғлиқ бўлмаган, бироқ давлат хизмати обрўсига путур етказувчи хатти-ҳаракатлари ҳам аниқланиб, кенг жамоатчиликнинг ҳақли эътирозига сабаб бўлмоқда.\nБу каби ҳолатларга йўл қўймаслик, давлат хизматида коррупцияга қарши курашиш тизимини янада такомиллаштириш ва соҳага илғор халқаро стандартларни жорий этиш мақсадида Ўзбекистон Республикаси Президенти Ш.Мирзиёев ташаббуси билан қонунчиликка қатор янги механизм ва нормаларни киритиш таклиф этилди.


Ўзбекистон ниманинг ҳисобига пандемия қийинчиликларига бардош бера олди? - EFFECT.UZ\nЎзбекистон ниманинг ҳисобига пандемия қийинчиликларига бардош бера олди?\n. 13:43 | 29.09.2021\nТошкентда “Иқтисодий ислоҳотлар сарҳисоби ва истиқболи” мавзусида Ўзбекистон иқтисодий форуми бўлиб ўтмоқда. Унинг очилиш маросимида сўзга чиққанлар асосан, Ўзбекистон пандемия шароитида иқтисодий ўсиш кўрсаткичларини сақлаб қолгани ва бунга сабаб бўлган омиллар ҳақида фикр билдиришди, дея хабар бермоқда “Sputnik” нашри.\nЖаҳон банкининг Европа ва Марказий Осиё минтақаси бўйича вице-президенти Анна Бьерденинг сўзларига кўра, Ўзбекистон – ҳудудда ривожланиш кўрсаткичларини сақлаб қолишга муваффақ бўлган кам сонли давлатлардан биридир.\n“Мамлакат кейинги йилларда ҳаммамизни синовдан ўтказган мураккабликларга бардош бера олди. Бунинг бир нечта муҳим омиллари бор. Ҳамкорликда ишлаган ҳолда ички ва ташқи савдо соҳасида кўпгина тўсиқларни олиб ташладик.\nСолиқ тизими ислоҳ қилинди. Шунингдек, ички ва халқаро капитални самарали ишлатишга эришилди. Шуларнинг оқбатида Ўзбекистон иқтисодининг бардошлилик даражаси мустаҳкамланди. Биз бундан кейин ҳам мамлакатда амалга оширилаётган янгиланишларни қўллаб-қувватлаймиз”, – деди Анна Бьерде.\nОсиё тараққиёт банки (ОТБ) вице-президенти Шиксин Ченнинг таъкидлашича, мураккаб шароитларда кўрсаткичларни сақлаб қолишда макроиқтисодий барқарорлик муҳим аҳамият касб этади. Ўзбекистон даромади ўртачадан юқори давлатлар қаторига чиқишни режалаштирган.\nМамлакатда COVID-19 га қарши самарали ечимлар ишлаб чиқилган. Инвестицияларни жалб этиш учун қулай шароитлар яратилган.\n“Осиё тараққиёт банки Ўзбекистоннинг кўп йиллик ҳамкори ҳисобланади. Биз бундан буён ҳам капитал бозорини ривожлантириш, ҳудудлар инфратузилмасини тараққий эттириш йўналишларида бирга ишлашга тайёрмиз”, – деди Чен.\n“Rotshild & Co” Кузатув кенгаши раиси ўринбосари Эрик де Ротшильд бундан бир неча йил олдин Ўзбекистондаги янгиланишлар валюта бозорини ислоҳ қилиш билан бошланганини эслатди. Кейинчалик пандамияга қарши молиявий буферлар яратилди.\n“Шу каби омиллар 2020 йилдаги иқтисодий ўсишга сабаб бўлди. Прогнозларга кўра, Ўзбекистонда ўсиш кўрсаткичлари бу йил ҳам давом этади – биз шунга умид қиламиз. Биз ўзбекистонлик ҳамкорларимизни иқтисодий масалаларда, эмлаш масалаларида қўллаб-қувватлашда давом этамиз. Бугун Ўзбекистонда иккинчи босқич ислоҳотлар бошланаяпти. Демак, фаолият учун янги майдонлар очилади”, – деди Эрик де Ротшильд.\nЎзбекистон бош вазири ўринбосари – иқтисодий тараққиёт ва камбағалликни қисқартириш вазири Жамшид Қўчқоров сўнгги 4-5 йилда Ўзбекистоннинг ЯИМга нисбатан қарзи ўсгани, бироқ кейинги вақтларда қарз ўсиш суръати яна пасайганини кўриш мумкинлигини қайд этди.\n“Умуман, Ўзбекистонда ташқи қарз масаласи кучли назорат остида ушлаб турилибди. Ислоҳотларнинг кейинги босқичида хусусий секторни ривожлантириш масаласига алоҳида урғу берамиз”, – деди Қўчқоров.\nTeglar:Pandemiya, Toshkent, Ўзбекистон\n“Реал”га гол урган Жасур Яхшибоевга харидор топила бошлади


ОНГИМИЗДА АХБОРОТ ЗАҲИРАСИ 2017, 3-сон\nСиз шу ердасиз: Бош сахифа Жисмият ва руҳият ОНГИМИЗДА АХБОРОТ ЗАҲИРАСИ 2017, 3-сон\nЯратилган куни 04.08.2017 06:45 | | | Кўрилган: 889\nХОТИРА ҚАНДАЙ ШАКЛЛАНТИРИЛАДИ?\nБахтиёр болаликнинг бетакрор онлари. Бу дамларни яшаётган ҳар бир болага дунёни англаш, моҳиятини идрок этиш ва шу аснода илм сари қатъий интилиш истаги ҳамроҳ. Ушбу истак рўёбига эса қуввайи ҳофиза кучига таянмай туриб эришиш имконсиз. Аслида инсон туғилгандан бошлаб атроф-оламга оид тушунча ва тасаввурлар унинг онгига ўрнашиб, демакки, хотира заҳирасини бойитиб боради. Улуғ аждодимиз Абу Али Ибн Сино ёшлик чоғида онасидан авваллари осмон катакчалардан иборат бўлгани, ҳозир эса нима учун бундай эмаслиги ҳақида сўраган экан. Бундай дейишига сабаб онаизор уни гўдаклигида ҳар хил ҳашаротлардан ҳимоялаш мақсадида юзига элак ёпиб қўяр экан. Буюк табиб мурғаклик пайтидаги бу манзарани кучли қуввайи ҳофизаси ёрдамида хотирлагани аниқ. Бола хотираси қанчадан-қанча билим ва сабоқларга ўз бағридан жой бериш даражасидаги кенг имкониятларга эга. Ундан самарали фойдаланиш учун қандай йўл тутмоқ лозим? Ушбу саволга жавоб излаш асносида баъзи муҳим тавсия ва усулларга диққатингизни қаратамиз.\nБолаларнинг эслаб қолиш қобилияти юқори бўлиши учун табиийки, ота-оналар улар билан жиддий шуғулланишлари зарур. Аввало, ёш авлоднинг кун тартибини тўғри белгилаш, атроф-муҳитга мослашиш кўникмасини ривожлантириш, бунинг учун болаларни янгиликларга ошно этиш, “мураккаб, қизиқарли” йўналишдаги машғулотларга жалб қилиш лозим. Миянинг самарали ишлаши, имкониятлар кўлами кенгайишида жисмоний фаолликнинг ўрни муҳим. Шифокорлар жисмоний машқ ва ҳаракатлар бажариш бош миянинг қон, кислород билан етарлича таъминланиши ва бунда қон айланиши кучайишига сабаб бўлишини таъкидлайдилар. Демак, айни ҳолат мия ҳужайраларига ижобий таъсир кўрсатиш билан хотира ривожланишига ҳам йўл очади. Қолаверса, рисоладаги уйқу, овқат рационининг турли фойдали маҳсулотларга бойлиги хотира заминини мустаҳкамлашда аҳамиятли саналади.\nБоланинг кун тартибида турфа хил машқ ва ўйинлар алоҳида ўрин эгаллаши лозим. Зеро, улар наинки қуввайи ҳофиза, балки эътибор, тасаввур, ҳис этиш ва ҳаракатланиш кўникмаларининг-да шаклланишига хизмат қилади. Бола бирор нотаниш жойга олиб борилганда диққатини қизиқарли объектларга қаратиш, унга илк бор кўрилган нарса ёки жонзот ҳақида батафсил тушунча бериш, керак бўлса, янги буюмни ушлаб кўришига имкон яратиш хотира ва эътиборни кучайтиришга кўмаклашади. Шундай машқ бор: кичкинтой аввал “ўрдакча”, сўнг қўғирчоқ билан таништирилади. Боладан ўйинчоқларнинг қай бири “ўрдакча” экани ва уни кўрсатиб бериши сўралади. Эртаси куни яна шу ўйинчоқлар иштирокида машқни такрорлаш мумкин. боланинг диққати қай тарзда ривожланишига қараб улар сони ошириб борилади.\nБолалар авжи ахборот қабул қилиш ёшида бўлгани билан уларнинг эслаб қолиш имкониятлари турлича. Кимдир маълумотни ҳеч бир қийинчиликсиз, автоматик равишда ўзлаштирса, кимдир уни хотира заҳирасига жойлашда у ёки бу тўсиққа учрайди. Болаликда фаол кузатилувчи воқелик – шеър ёдлаш жараёни кимда осон, кимда мушкуллик билан кечиши бунинг оддий мисолидир. Руҳшунослар фарзандига шеър ёдлатишда муаммога дуч келувчи ота-оналарга шундай маслаҳат берадилар: дилбандингиз шеър ёд олишга киришганда сиз ҳам сатрларни бола тилида такрорлаб, унинг қайси бир сўздан кейингисига ўтишида муаммо туғилган вақтда сўзлар орасида қисқа танаффуслар қилишингиз зарур. Қолаверса, болага ҳар бир ёдлаётган сўзининг мазмун-моҳиятини тушунтириш, башарти у моддий нарсани англатган тақдирда ранги, шакли, кўриниши ҳақида айтиб бериш билан ҳам мақсадга тезроқ эришиш мумкин. Бу пайтда болакайни қўрқитиш, қаттиқ койиш, жазолаш, вазиятини танқидий баҳолаш унинг хотирасини заифлаштирувчи, тормозловчи фактор бўлиб хизмат қилади. Хуллас, болага шеър ёдлатиш амалиёти катталардан сабр, чидам билан бирга масалага болаларча ёндашиш, кичкинтойни руҳан қўллаб-қувватлаб, ҳолатини ҳис қила олишни тақозо этади. Шеър, тез айтиш, топишмоқ кабиларнинг ёд олиниши бола хотирасида янги саҳифалар очилиши, унда сақланаётган маълумотлар кейингилари билан осон ассоциация ҳосил қилишига йўл очади. Қисқаси, фарзандлар қуввайи ҳофизасини болалик чоғидаёқ фойдали билимлар билан бойитиш, уларни кўпроқ ўрганиш ва изланишга ундаш ота-оналар наздида муҳим вазифага айланмоғи даркор.\nКЕКСАЛАР – ТАЛАБА\nИнсон умрнинг кексалик фаслига қадам қўяр экан, ундаги хотира фаолиятининг сусайиши, маълумотлар аввалгидек изчил қабул қилинмаслиги ҳақида кўп айтилади. Бугунги тадқиқотлар эса қариликни хотира заифлашуви сабаблари қаторига киритиш ўринсиз эканини исботламоқда. Калифорния университети тадқиқотчиси доктор Марион Даймонднинг хулосасига кўра, қариш жараёни рўй берган вақтда мия фаолиятига путур етмай, аксинча, бунда фаол ҳаракат таъминланган тақдирда ҳужайралараро боғланишлар янада мустаҳкамлик касб этади. Кекса ёшли актёрлар бутун-бошли матнларни қийналмай ёд олишлари, Германия, АҚШ каби хориж давлатларида қариялар нафақага чиққандан сўнг ижтимоий-гуманитар факультетларга ўқишга кириб, талабага айланишлари ва ёш ҳамкурслари билан баробар машғулотларни ўзлаштиришлари юқоридаги тадқиқотлар ҳақиқатга асосланганини кўрсатиб турибди. Кексайган чоғида ижодини авж нуқтада давом эттирганлардан бири - олмон шоири Иоганн Вольфганг Гёте узоқ йиллик ижод маҳсули бўлмиш машҳур “Фауст” асарини нақ 87 ёшида ёзиб тугатгани яна бир эътиборли далилдир. Кишилар 70, 80 ёшида ҳам ақлий-ижодий фаолиятда юксак натижаларга эришишининг бир жиҳати хотира имкониятларига бориб тақалиши яхши маълум. Демак, бунда яна ўша – хотирани доимий чархлаб туриш, яъни мутолаадан узилмай, билимларни янгилаш ва бойитишдан чекинмай фақат олға интилиш кераклигига ишора мавжуд.\nБир ҳақиқат равшанки, танадаги бошқа аъзолар сингари мия ҳам парваришга жиддий эҳтиёж сезади. Яъни унинг саломатлигида керакли озиқ моддалар билан бирга қизғин ақлий фаолиятнинг-да аҳамияти катта. Айни зарурат ўз-ўзидан қуввайи ҳофизага ҳам бирдек тааллуқли. Мутахассисларнинг қайд этишича, инсон ўзига инъом этилмиш баркамол хотирани эътибор ва амалий ҳаракатдан бенасиб қолдирар экан, бора-бора у ҳам сўнишга юз тутиши мумкин. Мазкур етук қобилият устида ишлаш, унинг самарадорлигини ошириш чораларини кўриш хотира заҳираси бундан-да кенгайиб, янги-янги қирралари кашф этилишига туртки беради. Хотира заиф пойдеворга асосланган ҳолларда эса ўз-ўзидан бунинг икки ҳисса кўпроқ ғамини чекиш, онгу шуурга хабар ва маълумотларни фаол равишда йўналтириш зарурати ўртага чиқади.\nҚуввайи ҳофиза пасайишга юз тутишининг қатор омиллари борки, жисмоний заифлик, кучли руҳий зарба ва салмоқли юкламалар, кўп ҳолларда организмда кечажак баъзи касалликлар таъсирида айни ҳолат бўй кўрсатиши мумкин. Хусусан, марказий асаб тизимидаги салбий ўзгаришлар, юрак ва қон томирлари склерози, гипертония, инсульт каби қатор хасталиклар оқибати сифатида бу нуқсон ўзини намоён этади. Ёдда тутиш қийинлашиб, унутиш жараёни фаоллашиши асосий белгиси бўлган склероз касаллиги у ёки бу сабабга кўра, турли ёшдаги кишиларни ўз хасталанувчилари сафига қамраб олади. Мутахассислар жарроҳлик амалиётини бошдан кечириш, кучли дори препаратларини қабул қилишни-да бунга туртки берувчи омиллар сирасига киритадилар. Умуман, бош миядаги интегратив жараёнларга салбий таъсир кўрсатувчи ҳар қандай дард хотира носоғломлигини юзага келтириши манбаларда қайд этилган. Республика Ихтисослаштирилган кардиология маркази катта илмий ходими Мажид Шокиров биз билан суҳбатда хотира имкониятлари чекланишининг инсон жисмияти, руҳияти билан боғлиқ омиллари хусусида қуйидагиларни гапириб берди:\n– Қуввайи ҳофиза Яратганнинг сизу бизга ато этган улкан неъматларидан бирики, чек-чегара билмас бу қобилият шахснинг ўтмиши, бугуни ва эртасини ўзаро боғловчи кўприк вазифасини бажаради. Киши 18 ёшга тўлгунига қадар унинг мия соҳасида ўсиш-ривожланиш жараёни рўй беради. Бу даврга келиб мия тўқималарида чиниқиш, ҳар хил таъсирларга чидамлилик ҳосил бўлади. Атеросклероз, бош мия чайқалиши, қон айланиши, модда алмашинувининг бузилиши натижасида ушбу тўқималар ишига путур етса, миядаги турли жароҳат ва ўсмалар, заҳарланишлар туфайли улар батамом заволга юз тутиши мумкин. Эслатиш жоиз, нобуд бўлган нерв тўқималарини қайта тиклаш имконсиздир. Хотирага зарба берувчи стресс, кучли ҳаяжон, бирор воқеликдан қаттиқ таъсирланиш, оғриқли ўйларга банди бўлиш каби руҳий ҳолатлар ҳам миядаги фаол ҳаракатга раҳна солмай қолмайди. Ғоят мослашувчан этиб яратилган инсон миясининг айни шу хусусиятидан самарали фойдаланиш, шароитга тезда кўникма ҳосил қилиш орқали бунга ўхшаш муаммоли вазиятлар чекинишига эришиш мумкин. Ўз ўрнида киши вужудида рух, магний сингари дармондорилар, фойдали микроэлементлар етишмаслиги, камқонлик, айримларда кузатилувчи ичкиликка ружу қўйиш, кашандалик ҳолатлари ҳам ёдда сақлаш қобилиятига жиддий путур етказади. Бугун тиббиётда фармацевтика соҳаси тараққиётидан далолат сифатида хотира пасайишига қарши эффективлиги анчайин юқори дори-дармонлар қўлланиши баробарида айни сусайишни келтириб чиқарувчи касаллик турлари-да тобора кенг кўлам касб этмоқда. Айтайлик, айрим кексаларда бош миядаги жиддий зарарланишлар боис альцгеймер, дименция ва бошқа даволаниши мушкул бўлган нейродегенератив хасталикларга чалиниш ҳолати кузатиляпти. Кўчага бемақсад чиқиб кетиш, уйини тополмай қолиш, қачон таом егани, фарзанди ишдан келган-келмаганини унутиш каби носоғлом ҳолатлар қуввайи ҳофиза кескин издан чиқишидан юзага келувчи нохуш оқибатлардир. Зикр этилган касалликларга даво топиш масаласи бугун бутун дунё олимларининг диққат марказида. Миянинг 90 фоизини сув ташкил этиши эътиборга олинса, қарияларда рўй берувчи айни аъзодаги сувсизланиш, камқувватлик саломатлик учун нақадар хатарли экани яққол англашилади. Боз устига бугун ёшларда ҳам паришонхотирлик, хотира заифлиги кўзга ташланяптики, бунинг юқоридаги каби организмда маром бузилиши билан боғлиқ ички, қолаверса, замонавий техника воситалари билан фаол муомала қилишдан мия зўриқиб ишлаётгани, кучли чарчоқ ҳис этаётганига ўхшаш ташқи сабаблари ҳам бор. Гап шундаки, маълумотнинг ёдга муҳрланиши бош миянинг турли қисмлари ўртасида физиологик ва нейропсихологик боғланишлар рўй бериши асосида амалга ошади. Бунда мувозанат бузилган тақдирда ўз-ўзидан қуввайи ҳофизада заифлашув белгилари бўй кўрсатади. Демак, ушбу ҳолатга қарши даво чораларини кўришда биргина шифокор тавсиясига амал қилиш ва у буюрган дори воситаларини истеъмол этиш масалага ечим бўла олмайди. Кўнгилли ҳордиқ чиқариш, кундалик машғулотлар хилма-хиллигини таъминлаш, вақтида ғам-андуҳни енга билиш ҳам асаб тизими билан узвий боғлиқ эслаб қолиш жараёнини яхшилашда аҳамиятлидир. Яна шуни таъкидлаш лозимки, хотира нуқсонлари турли касалликлар доирасида юз кўрсатган ҳолларда даволаш тадбирларини тизимли равишда амалга ошириш яхши натижа беради. Яъни хасталикларни даволаш амалиётида турли самарали усуллардан фойдаланиш, мия қувватини ошириш, тегишли ҳужайралар таркибида модда алмашинувини яхшилаш, қон томирларини кенгайтиришга қаратилган кенг кўламли муолажа чораларини қўллаш тақозо қилинади.\nХотира издан чиқишининг бир неча кўринишлари мавжуд бўлиб, шулардан бири қуввайи ҳофизада қисман бузилиш юз бериши ёки кишининг ушбу қобилиятдан маълум вақт маҳрум бўлишини англатувчи амнезиядир. Беихтиёр кинофильмларда кўп бор гувоҳ бўлганимиз қаҳрамонларнинг хотирадан айрилиши ҳодисаси ёдимизга келади. Демак, бу ҳолат фанда ҳам тасдиқланган ва реал асосга эга. Амнезия менингит, бош мия чайқалиши, мия қобиғи зарарланиши ва бундаги бошқа жароҳатлар оқибатида юзага келиши айтилади. Бундай дардга чалинган бемор ўзи ва яқинларига оид маълумотларни, ҳатто уларнинг исм-шарифларини-да унутиши мумкин экан. Хотира нуқсонлари орасида фаол кузатилиши билан ажралиб турувчи амнезиянинг бир неча тури фарқланади. Айтайлик, киши автомашина ҳалокатига йўлиқиши туфайли бош мияси жиддий шикастланди. Бу пайтда жароҳат олувчининг айни хасталанишга туртки берган ҳалокат рўй бергунга қадар содир бўлган воқеаларни эслай олмаслиги ретроград, ундан кейинги ҳодисалар ёдидан ўчиб кетиши эса антероград амнезия деб юритилади. Кузатувларда аниқланишича, юз берган кучли шок (фавқулодда оғир зарба) мияни маълум муддат ўзига таъсир этган қўзғатувчилар изларини сақлашга қобилиятсиз қилиб қўяр экан. Бундай кезларда инсон ўтган ҳаёти билан боғлиқ кечмишларни хотирлашда мушкулликка учрайди. Юқоридаги икки ҳолатнинг биргаликда воқе бўлиши антероретроград амнезия деб аталади. Автоҳалокатдан сўнг маълум фурсат ўтгач, юз берган воқеалар бемор ёдида секин-аста тиклана бошлайди.\nХотира касалликларининг яна бир тури – парамнезия хусусига келсак, бунда киши ҳаётида ҳеч қачон бўлмаган воқеаларни гўё бошдан кечиргандек, улар худди юз бергандек ҳолга тушади. Кўпроқ оғир руҳий хасталиклар таъсирида ўзини намоён этувчи, ёлғон эсдаликларга асосланувчи бу хил нуқсонли эслаш тарзи сохта хотира деб ҳам юритилади. Мисол тариқасида айтсак, “Кеча нима қилдингиз?” – деб берилган саволга бемор: “Мен кеча докторга бордим, сўнг бир дўстимникида меҳмон бўлдим”, тарзида жавоб беради-ю, аслида уйидан остона ҳатлаб кўчага чиқмаган бўлади. Баъзи кишиларда яна қачонлардир воқе бўлган ҳодисаларни кеча ёки бугун рўй берди деб ҳисоблаш ҳолати учрайди. Бу уларда псевдореминисценция аталмиш хотира нуқсони мавжудлигининг белгисидир. Айни вазиятда киши қуввайи ҳофизасидаги ахборотларнинг унутилган қисмини олдин бўлиб ўтган воқеликлар билан тўлдириш йўлидан боради. Бошқа бир ўзига хос ҳолат беморнинг ўнгида ва тушида юз берган воқеаларни фарқламай қолишида кўринади.\nАХБОРОТНИНГ КЎПИ ЗАРАРМИ?\nБугунги давр кишиси турфа манбалардан шиддат билан кириб келаётган чеки кўринмас ахборотлар қуршовида яшаётгани сир эмас. Уларнинг бири ўзлаштириб улгурилмай, қатор янги-янги хабар ва маълумотлар онгни банд этишга шай бўлиб турибди. Ахборотнинг бу қадар катта тезлик билан инсон шуури томон йўл солишига унинг хотираси дош бера оляптими? Бу саволга руҳшунос Н. Шомуродованинг жавоби қуйидагича: “Дарҳақиқат, биз бугун техника тараққий этиб, ахборот оқими ғоят тезлашган замонда яшаяпмиз. Бугун маълумотлар ҳаддан зиёд кўплиги ва турли-туманлигидан киши хотирасида улар сиғимининг кескин ортиши, натижада таранглашув, тўйинганлик ҳолатлари вужудга келаётганини алоҳида таъкидлаш жоиз. Бу эса қуввайи ҳофизада тормозланишни келтириб чиқармоқда. Кўплаб ахборот қабул қилинган кезларда толиққан хотирага дам бериш усулларини қўллаш фойдалидир. Яна бир муҳим жиҳати, муайян ахборотдан узоқ муддат фойдаланмай қўйиш, унга мурожаат қилишдан жиддий равишда четлашиш айни маълумотнинг вақти келиб хотирада қайта жонланишини мушкуллаштиради. Бу унинг хотира хазинасини батамом тарк этганини билдирмайди, албатта. Аслида инсон ҳаёти давомида қуввайи ҳофизасига жо этган ахборотларнинг бари сақланади. Фақат бу каби сақланмишлар тўлақонли ҳаракатга келмай, уларга кириш йўллари очилмай қолиши мумкин, холос. Хотира бир олмос кабидирки, у тозаланмай, ишлов берилмай, муносиб қадру эъзоз кўрсатилмаган чоғда ўз ёрқинлиги, ярқироқлиги, демакки, қиммат баҳосини йўқотишга маҳкум. Бу билиш жараёни асл кўринишини сақлаб қолиши учун уни ҳамиша парваришлаш, алоҳида қаров ва эътибор билан сийлаш талаб этилади”.\nХулоса ўрнида айтадиганимиз шуки, инсон вужуди бир мураккаб хилқат бўлса, унинг ичра ўзига хос яралмиш бу бағрига имконияту синоатлар яширинган қуввайи ҳофизадир. Ушбу юксак салоҳият шундай сифат билан муваффақиятлар қўлга киритилишида ҳам муҳим ўринга эга. Фақат бунинг учун айтилган имкониятлардан оқилона фойдалансак, янги-янги билим ва ахборотлар хотирани макон тутиши ҳамда бунда яшаб қолиши йўлида интилишни одатга айлантирсак бўлгани.


Хотира, қадр ва китоблар\nДавлатимиз раҳбарининг китобхонликни кучайтириш орқали фарзандлар тарбиясига ижобий таъсир кўрсатиш, ҳар бир раҳбарнинг мактаб кутубхонасига китоблар совға қилиши борасидаги эзгу ташаббуси тобора кенг қулоч ёймоқда.\nИнсон ҳуқуқлари бўйича Ўзбекистон Республикаси Миллий марказининг “Демократлаштириш ва инсон ҳуқуқлари” журнали бош муҳаррири ўринбосари, Ўзбекистон Республикасида хизмат кўрсатган журналист Ғулом Мирзаев Жиззах вилояти Бахмал туманидаги 28-мактаб фондига бир туркум китоблар тақдим этди. Ушбу маърифий тадбир 9 май – Хотира ва қадрлаш куни байрами арафасида ташкил этилди.\n– Ҳарбий хизматдош дўстим раҳматлик Азимжон Отамуродов 1971-1981 йилларда шу мактабда ўқиган, – дейди Ғ.Мирзаев. – Азимжон билан илк бор танишганимизда унинг мардлиги, самимияти ва очиқкўнгиллигига лол қолгандим. Армиядаги хизматимиздан кейин дўстим вояга етган Бахмал туманидаги Удамали қишлоғида меҳмон бўлдим.\nЎшанда дўстимнинг сурати ва сийратига сингиб кетган асл инсоний фазилатлар булоғини кашф этганман. Бу қайнар булоқнинг кўзи – қишлоқ аҳли, жумладан, Азимжоннинг оила аъзолари, яқинлари, синфдошлари ва устозлари, шу элнинг бағрикенг инсонларидир. Қолаверса, гўзал ва фусункор табиат ҳам инсон тарбиясида катта ўрин тутишига амин бўлдим.\nДўстлигимиз ришталари боғланганига 37 йилдан ошди. Бу орада, афсуски, Азимжон оғир хасталик туфайли ёруғ оламдан эрта кетди. Шунга қарамай, ўртадаги меҳр-оқибат давом этмоқда. Зеро, инсон қадри – азиз, хотираси муқаддас ва барҳаётдир.\nМактаб кутубхонасига тақдим этилган китоблар ичида Ғулом Мирзонинг “Ҳаракатлар стратегияси – барқарор тараққиёт сари” номли публицистик асари, “Қалб томчилари” шеърий туркуми бор. Муаллиф ўқувчилар билан учрашувда китоб – қалбларни ёритувчи нур, тафаккурни бойитувчи хазина, маънавий комилликка етакловчи ҳамроҳ эканини қайд этди. Шунингдек, истиқболдаги ижодий режалари ҳақида сўзлаб, янги шеърларидан ўқиб берди.\nМазкур мактаб учун академик Акмал Саидовнинг шахсий кутубхонасидан ажратилган бадиий, фалсафий ва ҳуқуқий мавзудаги китоблар ҳам ўқитувчи ва ўқувчилар жамоасига манзур бўлди. Булар орасида А.Саидовнинг “Данте юрист”, “Ҳоффман немис ва ўзбек юристи нигоҳида”, “Ҳуқуқ метафизикаси”, “Иммануил Кантнинг фалсафий-ҳуқуқий мероси ва замонавий юриспруденция”, “Ҳикмат уммонининг дурлари” каби ўнлаб асарларини санаш мумкин.\nЖаҳон адабиёти намояндаларидан – Георга Фридрих Генделнинг “Амир Темур” драмаси, Эдгар Аллан Понинг “Буюк Темур”, Иван Буниннинг “Тийрамоҳ”, Альбер Камюнинг “Бегона”, Проспер Мерименинг “Карл IX салтанатининг йилномаси”, Лао Шэнинг “Мушуклар шаҳри хотиралари” ҳамда “Хитой донишмандлиги ҳикматлари” номли китоблар ҳам ўқувчиларга манзур бўлиши тайин. Ушбу китобларнинг аксарияти Миллий марказ директори А.Саидов масъул муҳаррирлигида, Марказ ходимлари Эркин Эрназаров ва Ғулом Мирзо таржимасида нашр этилган.\nМиллий марказ фондидан турли ташкилот ва муассасаларга беғараз китоблар тарқатиш анъанасига кўра, мактабга бир туркум ҳуқуқий ва халқаро-ҳуқуқий мавзулардаги замонавий нашрлар ҳам етказиб берилди.\nБундан ташқари, юртимиз нашриётларининг янги маҳсулотлари туҳфа этилди. Айниқса, Усмон Носир, Ғафур Ғулом, Абдулла Қаҳҳор, Асқад Мухтор, Одил Ёқубов, Ўткир Ҳошимов, Ўлмас Умарбеков, Шукур Холмирзаев сингари забардаст ўзбек адибларининг мактаб фондига туҳфа этилган сара асарлари диққатга лойиқдир.\nЎзбекистон Республикаси Президенти Шавкат Мирзиёевнинг ташаббуси асосида ташкил этилган “Book challenge” лойиҳаси доирасида 28-сон мактабга жами 66 номдаги 90 та китоб совға қилинди. Мазкур лойиҳа ёшлар маънавиятини юксалтириш, улар ўртасида китобхонликни кенг тарғиб қилишга қаратилгани билан ғоят аҳамиятлидир.\nТадбирда Инсон ҳуқуқлари бўйича Ўзбекистон Республикаси Миллий маркази ходимлари, Жиззах вилояти халқ таълими бошқармаси ва Бахмал тумани халқ таълими бўлими вакиллари ҳамда Удамали қишлоғи фаоллари иштирок этди.\nЎқувчи-ёшлар билан бўлиб ўтган учрашувда сўзга чиққан Ўзбекистон Ёзувчилар уюшмасининг Жиззах вилоят бўлими раҳбари Меҳрибон Абдураҳмонова, Бахмал тумани халқ таълими бўлими мудирининг ўринбосари Усмон Эргашев, “Удамали” қишлоқ фуқаролар йиғини фаоли, фахрий педагог Бердимурод Ҳайитқулов ва 28-мактаб директори Шукурулло Шойзоқов мамлакатимизда кейинги йилларда китобхонликка берилаётган эътибор ва рағбатнинг аҳамиятига юксак баҳо бериб, китоб инсоннинг энг яқин дўсти эканини алоҳида таъкидлади.


Раҳбарлари «қилт» этмаса... Шаҳрисабздаги «муаммоларга кўмилган»...\n05.03.2020 15:28 0 2297\nИжтимоий тармоқларда Қашқадарёнинг Шаҳрисабз тумани «Пахтакор» ҚФЙ Нушкент қишлоғидан қилинган видеомурожаат кенг тарқалмоқда.\nҚишлоқ аҳолисининг муддаоси нима?\nҚайд этилишича, бу қишлоқдаги «саноғи йўқ» муаммолардан туман ҳокимлигининг ҳам, вилоят ҳудудий электр тармоқлари ва вилоят ҳокимлигининг ҳам хабари бор, бироқ улар тарафидан кўриладиган чорадан дарак йўқ.\nБиринчидан, қишлоқ аҳолиси мунтазам равишда электр энергияси билан боғлиқ муаммолардан азият чекади. Минг нафардан кўпроқ аҳоли истиқомат қилувчи қишлоққа атиги битта трансформатор хизмат қилар экан. У қайта-қайта таъмирдан чиқарилавергани билан узоққа бормайди — «нагрузкани» кўтара олмайдию, «пақ» этиб портлаб, қишлоқ аҳолисини бир неча кунлаб электр энергиясисиз қолдиради.\nЯна бир жиддий муаммо: қишлоқ болалари қиш мавсумида совуқда, баҳорда лойда, ҳаволар исигач чангда, қийин шароитларда бир неча чақирим наридаги мактабга қатнайди...\nТоза ичимлик суви, табиий газнинг йўқлиги сингари бир неча ўн йиллардан буён қишлоқ аҳолисини қийнаб келаётган муаммоларни Шаҳрисабз тумани ҳокимлиги мутасаддилари ўрганишни исташмайди. Бу ерда ҳатто, қишлоқ врачлик пункти ҳам йўқ.\nҚишлоқ аҳолисининг айтишича, саналганлари — муаммоларнинг бир қисми холос.\nРаҳбарлари «қилт» этмаса...\nШу қишлоқда туғилиб ўсган журналист ёзади:\nБу гапларнинг барчаси рост. Бир неча маротаба ўзим ҳам ижтимоий тармоқларда, интернет сайтларида ёздим. Лоақал бирор раҳбар қилт этмади.\nБугунги кун амалдорларида масъулият йўқ. Танқидни юмшоқ пахтадек қабул қилади. Лекин бажарилмаган топшириқ учун оғзининг шалоғи чиқиб, сўкишни бошлайди. Технократ раҳбарлар ҳануз яшаяпти.\nУшбу муаммони ҳам бефарқ қолдириши аниқ. Ёки келгуси йилги дастурга киритгани билан масалани ёпиб юбора қолади. Амалий натижа кутиш ёзда қор кутгандек гап.\nМен қишлоқда шахсий кутубхона қуриш масаласида қилган мурожаатим ҳам эътиборсиз қолдирилди.\nБу муаммоларнинг ҳали ўндан бири. Таълим, соғлиқни сақлаш, йўл қурилиши, ичимлик суви, маҳалла-кўй масалалари, ишсизлик, ишлаб чиқаришни йўлга қўйиш, маиший хизмат кўрсатиш масканлари барпо этиш кабиларни четга суриб турамиз. Бу — сайёҳлик даражаси вилоятда энг юқори бўлган ҳудуд учун оғирлик қилади.\nБу қишлоққа бирор раҳбар боришга ҳам чўчиса керак.\nҚолган гапларни масалага эътибор қаратилгач айтаман...\nШаҳрисабз тумани ҳокимлиги нима дейди?\nИжтимоий тармоқларда кўтарилган масалага Шаҳрисабз тумани ҳокимлиги ахборот хизмати қуйидагича муносабат билдирди:\nУшбу видеолавҳада Шаҳрисабз тумани «Пахтакор» маҳалла фуқаролар йиғинига қарашли Нушкент қишлоғида электр энергияси билан боғлиқ муаммо мавжудлиги, бундан ташқари қишлоқнинг ички йўллари ҳам таъмирга муҳтожлиги кўрсатиб ўтилган.\nШаҳрисабз туман электр тармоқлари корхонаси ва туман ободонлаштириш бошқармасининг расмий маълумотларига таяниб, биз қуйидагиларни маълум қиламиз.\nЎзбекистон Республикаси Президентининг 2016 йил 23 ноябрдаги ПҚ-2661, 2018 йил 18 январдаги ПҚ-3480-сонли қарорларига асосан туман электр тармоқлари корхонасининг 2020 йилда амалга оширадиган манзилли дастурига кўра тумандаги Нушкент қишлоғида 2020 йил мобайнида 0,4 кВли жами 1,0 кмлик ЭУТ тармоқ ётқизилиши ва ушбу ҳудуддаги трансформаторни жорий таъмирдан чиқарилиши белгиланган.\nШунингдек, Шаҳрисабз туманида 2020 йилда таъмирланиши белгиланган объектларининг маҳаллий бюджет маблағлари ҳисобидан тумандаги қишлоқ аҳоли пунктлари кўчаларини жорий таъмирлаш бўйича режалаштирилган дастлабки манзилли дастурига кўра, Шаҳрисабз туманидаги Нушкент қишлоғининг 1,0 кмлик ички йўлларни асфальтга ўтказиш белгиланган.\nШаҳрисабз тумани ҳокимлиги ахборот хизмати муносабати ижтимоий тармоқлардаги эътирозни оширди: «Тезкорлик яхши, лекин муносабат ҳам шунчаки ўтган аср услубида, «жавоб бериш керакми, мана сенга» қабилида битилган ҳисоботдан бошқа нарса бўлмабди. Жўяли бўлса ҳам майлига эди», дейилади эътирозда ва ҳақли саволлар қўйилади:\n— Муаммоси тилга олинган йўналишдаги бирор масъул шу қишлоққа бориб, одамлар дардини тингладимикан? Мавжуд вазиятни қачон охирги марта бориб, ўз кўзи билан кўришган экан? Тегишли сектор раҳбарлари қачонгача ҳисобот учун ишлашни йиғиштиришади?\nҚашқадарё вилояти ҳокими Зойир Мирзаев имкон қадар халқ муаммоларини тинглашга, уни яхшилашга, муаммоларни тубдан ўрганишга ҳаракат қилаётган бир пайтда туман масъуллари хонадан чиқмасдан туриб, мурожаатларни кўриб чиқяпти, керак бўлса, жавоб ҳам ёзиб юборяпти. Одамларга юпатувчи сўз эмас, масаланинг ичига кириб борилиши керак эмасми?..\nэлектр энергияси сув Шаҳрисабз газ муаммоси йўллар муаммолар Нушкент қишлоғи\nХориж 24/09, 22:30


КАТТАҚЎРҒОН ШАҲРИГА ЯНГИ ҲОКИМИ ТАЙИНЛАНДИ | Kattakurgon.uz\nКАТТАҚЎРҒОН ШАҲРИГА ЯНГИ ҲОКИМИ ТАЙИНЛАНДИ\nХалқ депутатлари Каттақўрғон шаҳар кенгашининг навбатдан ташқари тўртинчи сессияси бўлиб ўтди. Унда Самарқанд вилоят ҳокими Эркинжон Турдимов иштирок этди.\nВилоят ҳокими ўтган даврда Каттақўрғон шаҳрида амалга оширилган ишларга танқидий баҳо берди. Сектор тизимида олиб борилаётган иш фаолиятидан қониқиш ҳосил қилмаслигини таъкидлади. Ҳоким шунингдек, ёшлар масаласи, халқ таълими, мактабгача таълим муассасаси, бозорлар бўйича тўхталиб ўтиб, мазкур соҳаларга етарли даражада эътибор берилмаётганлигини айтди.\nКун тартибидаги ташкилий масала кўриб чиқилди.\nШаҳар ҳокими Хашимов Музаффар Казимович ўз аризасига биноан ишдан озод этилди. Самарқанд вилояти маҳалла ва оилани қўллаб-қувватлаш бошқармаси бошлиғининг биринчи ўринбосари вазифасида ишлаб келаётган Алимова Гавҳар Зойировна Каттақўрғон шаҳар ҳокими вазифасини бажарувчи этиб тайинланди.\nГавҳар Алимова Самарқанд вилояти Жомбой туманида туғилган. Меҳнат фаолиятини 1989 йилда Жомбой туманидаги 16-мактаб йўриқчилигидан бошлаган. Ўзбекистон Республикаси Вазирлар Маҳкамасининг Оила, оналик ва болаликни ижтимоий муҳофаза қилиш комплекси мутахассиси, аввалги “Маҳалла” хайрия жамоат фонди республика бошқаруви раиси ўринбосари, Ўзбекистон Республикаси Олий Мажлиси Сенати Фан, таълим ва соғлиқни сақлаш масалалари қўмитаси раисининг ўринбосари бўлиб ишлаган.\n2018 йилдан 2020 йилгача Самарқанд вилояти ҳокимининг ўринбосари, хотин-қизлар қўмитаси раиси, яқиндан бошлаб эса Самарқанд вилояти маҳалла ва оилани қўллаб-қувватлаш бошқармаси бошлиғининг биринчи ўринбосари вазифасида ишлаб келаётган эди.\nГавҳар Алимова 2017 йилдан буён Каттақўрғон шаҳрига ҳокимлик қилган Музаффар Хошимов ўрнини эгаллади.\nСессияда шаҳар Халқ қабулхонаси мудири Х. Шодиева, ҳоким ўринбосари Ф. Раҳимова, Ёшлар иттифоқи шаҳар кенгаши раиси Ф. Нажимов, журналист А. Хошимовлар сўзга чиқди.\nСессияда депутатлар томонидан Алимова Гавхар Зайировна номзоди Каттақўрғон шаҳар ҳокими вазифасини бажарувчи этиб тасдиқланди.\nСайтдаги охирги маълумот киритилган сана: 28.10.2021


ЎзА - Президентимизнинг Сурхондарёга ташрифи вилоят аҳлининг кайфиятини кўтариб юборди\nПрезидентимизнинг Сурхондарёга ташрифи вилоят аҳлининг кайфиятини кўтариб юборди\n19.01.2018 17:39 Чоп этиш версияси\nПрезидентимиз ўтган йилнинг февраль ойида Сурхондарё вилоятига ташрифи давомида кўплаб истиқболли лойиҳалар билан танишган ва аҳоли билан мулоқот қилган эди. Давлатимиз раҳбарининг орадан қарийб бир йил ўтиб, вилоятга яна келиши одамларнинг кайфиятини кўтариб юборди.\nЎтган йили ҳудудда оламшумул ўзгариш ва янгиланишлар рўй берди. Янгидан қурилиб ишга туширилган саноат корхоналари, сервис ва хизмат кўрсатиш объектлари ҳудуднинг иқтисодий қувватини, экспорт салоҳиятини юксалтириш билан бирга, аҳолининг бандлик масаласини, турмуш даражасини оширди. Термиз шаҳрида етти қаватли бешта замонавий турар жой биноси, қишлоқ массивларида мингдан ортиқ якка тартибдаги ва икки қаватли уйлар барпо этилгани, айниқса, уй-жойга муҳтож оилалар, имконияти чекланган шахсларнинг ҳаётдан рози бўлиб яшашига хизмат қилаётир.\n– Президентимиз ўтган йили вилоятимизга ташрифи чоғида арзон ва ихчам уй-жойлар қуриб, кам таъминланган, эҳтиёжманд оилаларга имтиёзли кредит асосида бериш бўйича мутасаддиларга аниқ вазифалар топширганини эшитиб, роса суюнган эдик, – дейди Узун туманида яшовчи I гуруҳ ногирони Сафарали Исаев. – Ўшанда бизга ҳам ана шундай уй насиб этармикан, деб ўйлаган эдим. Чунки, оила қурганимга 10 йил бўляпти, икки қиз, бир ўғлим бор. Шунча йилдан буён ижарада яшаймиз. Уй қуришга қурбимиз, кучимиз етмасди. Ўша топшириқлар айнан бизнинг ҳаётимиз яхшиланиши учун берилган экан. Мана, орадан ҳеч қанча вақт ўтмай, Янги йил арафасида туманимизда қурилган уч хонали арзон уйлардан бирига кўчиб ўтдик. Икки сотих ер майдони ҳам бор. Барча шароитлар муҳайё этилган. Давлатимиз раҳбарининг бу галги ташрифи бундай эзгу ишлар кўламини янада кенгайтиришига ишонаман.\nТаълим ва тиббиёт муассасаларини ривожлантириш, кенг, равон йўллар барпо этиш, аҳолини табиий газ, электр энергияси ва тоза ичимлик суви билан узлуксиз таъминлашга эътибор кучайтирилиб, кенг кўламли бунёдкорлик ишлари олиб борилгани одамларда эртанги кунга ишонч туйғусини мустаҳкамлади. Хусусан, аҳолини тоза ичимлик суви билан таъминлаш учун 56 миллиард сўмдан ортиқ маблағ йўналтирилиб, 216 мингдан зиёд аҳолининг сув таъминоти яхшиланди. Қиймати 48 миллиард сўм бўлган Хўжамайхона шифобахш суви билан Бойсун тумани аҳолисини таъминлаш лойиҳаси доирасида 15 миллиард сўмлик иш бажарилди. Келгуси йил бу лойиҳанинг фойдаланишга топширилиши тоғли тумандаги 54 мингдан ортиқ аҳолини тоза ичимлик суви билан таъминлайди. Хўжаипок сув таъминоти корхонасида олиб борилган реконструкция ишлари Қумқўрғон ва Қизириқ туманлари аҳолисининг тоза ичимлик сувига эҳтиёжини янада яхшилади. Энди Тўпаланг – Термиз сув қувурини тортиш бўйича йирик лойиҳа тайёрланмоқда. Вилоятдаги 483 километр ички йўлни таъмирлашга 171 миллиард сўмдан кўпроқ маблағ сарфланди.\n– Қувурлар эскириб қолгани боис кўп йиллардан буён ичимлик сувимиз таъми ўзгарган, боз устига айрим хонадонларга сув чиқмай қолган эди, – дейди Термиз шаҳридаги Темирйўлчи маҳалласида яшаётган Пардахол момо Саидова. – Ўтган йили ана шу эскилари янги полиэтилен қувурларга алмаштирилгач, барчага бирдек тақсимланиб, бундан 25-30 йил аввал истеъмол қилган сувимизнинг ширин таъми кела бошлади. Шу кунларда эса ўнқир-чўнқир бўлиб қолган йўлимизга асфальт ётқазилмоқда. Бундай эътибордан кўнглимиз тоғ. Бу ғамхўрликларнинг қадрига етиш керак. Биз, кексалар невараларимизни шундай обод, тўкин Ватанга муносиб соғлом ва чуқур билимли авлодлар этиб тарбиялашимиз лозим.\nПрезидентимиз ўтган йилги ташрифи чоғида тиббиёт ва таълим соҳаларидаги қатор лойиҳалар билан танишиб, уларни янада такомиллаштириш бўйича зарур кўрсатмалар берган эди. Шунга мувофиқ, 42 миллиард сўмдан ортиқ маблағ эвазига 18 тиббиёт муассасаси тубдан реконструкция қилинди, 9 хусусий тиббиёт муассасасини замонавий ускуналар билан жиҳозлаш ва хизмат кўрсатиш самарадорлигини ошириш учун 1 миллион доллар миқдоридаги кредит маблағи ажратилди. Термиз шаҳрида барча қулайликларга эга бўладиган замонавий перинатал ва урология марказларини бунёд этиш ишлари изчил давом эттирилмоқда. 48 таълим муассасасини таъмирлаш, реконструкция қилиш учун 41 миллиард, 26 мактабгача таълим муассасасида 22 миллиард сўмлик қурилиш-ободонлаштириш ишлари амалга оширилди. Вилоят марказида достончилик ва бахшичилик мактаби барпо этилди. Ислом Каримов номидаги Тошкент давлат техника университети ва Тошкент давлат аграр университетининг Термиз филиаллари ташкил этилгани вилоятни етук, юқори салоҳиятга эга ёш мутахассислар билан таъминлаш даражасини оширишда муҳим аҳамият касб этаётир.\n– Президентимизнинг ташрифи вилоятга барака олиб келишига ишонамиз, – дейди Термиз давлат университети ректори Абдуқодир Тошқулов. – Бу бир пайтлар аграр ҳудуд бўлган воҳа иқтисодиётини янада юксалтириш, аҳоли фаровонлигини оширишга хизмат қилади. Янги ишлаб чиқариш қувватлари ишга туширилиб, иш ўринлари яратилади. Одамларнинг турмуш даражаси юксалади. Бундай оламшумул ишлар вилоятдаги олий таълим муассасалари профессор-ўқитувчиларига ҳам руҳий қувват бағишлаб, уларни янги-янги инновацион ғоялар атрофида бирлашишга, юрт учун етук малакали мутахассислар тайёрлашда таълим самарадорлигини оширишга даъват этаётир.\nПахта етиштиришда кластер усулини жорий этиш, тарихий обидалар ва буюк аждодларимиз мангу қўним топган қадамжоларни таъмирлаш, ободонлаштириш, ички ва ташқи туризмни ривожлантириш, ҳуқуқбузарликлар профилактикаси ва жиноятларга қарши курашиш, жамиятда адолат устуворлигини таъминлаш каби йўналишларда юз берган бетимсол янгиланишлар ҳам одамларнинг кайфиятини кўтармоқда. Фермер ва тадбиркорлар қалбида бунёдкорлик, яратувчанлик туйғуси, Ватан тараққиётига дахлдорлик ҳиссини кучайтираётир.\nТашриф давом этаётган айни дамларда вилоят марказида Сариосиё туманидаги “Шажараи Баракат” масъулияти чекланган жамияти раҳбари Нарзулла Абдуллаев билан ҳам суҳбатлашиб қолдик.\n– Бугун жуда хурсандман, – дейди Нарзулла ака. – Қўшни давлатдаги ҳамкорларимизга 250 минг доллар қийматидаги қишлоқ хўжалиги маҳсулотлари етказиб бериш бўйича шартнома имзолаганимиз кайфиятимни ҳар қачонгидан кўтариб юборди. Давлатимиз раҳбарининг ўтган йили берган йўл-йўриқлари асосида вилоятимизда ғалла ҳосилидан бўшаган майдонларга мош, ерёнғоқ ва бошқа такрорий экинлар экилиб, мўл ҳосил олинди. Ҳосилнинг эҳтиёждан ортган қисмини хорижга экспорт қилиш учун қулай ишбилармонлик муҳити яратилгани айни муддао бўлмоқда. Биз ҳам маҳсулотларимизнинг ички бозордан ортганини чет давлатларга экспорт қилмоқчи эдик. Президентимизнинг қадамлари ёқиб, бугун ана шу режамиз амалга ошадиган бўлди. Хорижлик ҳамкорларимиз билан келишувга эришдик. Энди маҳсулотимизни юклашга киришамиз. Буларнинг барчаси мамлакатимизда аҳолининг тинч, фаровон ва тўкин ҳаётини таъминлаш устувор вазифа сифатида белгилангани, инсон манфаатлари ҳар нарсадан улуғ эканининг амалий самараларидир.


21:39 / 19.08.2020 622 pdf Ўқиш режими + -\nМуҳаррам ойи ҳижрий – қамарий тақвим бўйича йилнинг биринчи ойидир. Биринчи Муҳаррам янги йилнинг бошланиш кунидир. Одатда мусулмонлар бир-бирларини бу муносабат билан табрик этадилар. Биз ҳам барчаларингизни 1442 ҳижрий йилнинг бошланиши билан чин қалбдан муборакбод этамиз. Аллоҳ таоло бу йилни барчамиз учун хайр-барака йили бўлишини насиб этсин. Азиз ватанимизни тинч ва осойишта бўлишини, халқимизнинг бахти-саодати зиёда бўлишини насиб этсин! Омийн!\nЛуғатда «муҳаррам» сўзи, ҳурматланган, ҳаром қилинган, улуғланган маъноларини англатади. Дарҳақиқат, Муҳаррам ойи ҳурматли ойдир. Муҳаррам ойи Аллоҳ таоло урушни ҳаром қилган тўрт ойдан биридир. Бундан ортиқ ҳурмат бўлиши мумкинми? Бу ойни Аллоҳнинг ойи, деб номланади, бундан ортиқ улуғлаш бўлиши мумкинми?\nАллоҳ таоло «Тавба» сурасида: «Албатта, Аллоҳнинг ҳузурида ойларнинг сони Аллоҳнинг осмонлару ерни яратган куни ўн икки ой қилиб белгиланган. Улардан тўрттаси (уруш қилиш) ҳаром (ойлар)дир. Мана шу тўғри диндир. У(ой)ларда ўзингизга зулм қилманг», деган (36-оят).\nУшбу ояти карима ойларнинг ҳисоби, табиий равишда, Аллоҳ осмонлару ерни яратган пайтдаёқ, уларнинг ҳаракатига боғлиқ қилиниб ўн икки этиб белгиланганлигини баён қилмоқда.\nБу доимий равишда бир хил турадиган собит ҳисобдир. Унга инсоннинг ҳеч дахли йўқ. Инсон фақат Аллоҳ яратган нарсаларга қараб, Аллоҳ берган ақл билан ойларни санайди, холос.\n«Албатта, Аллоҳнинг ҳузурида ойларнинг сони Аллоҳнинг осмонлару ерни яратган куни ўн икки ой қилиб белгиланган».\nЎн битта ҳам, ўн учта ҳам қилиб бўлмайди. Янги ой чиққан куни янги ой бошланади. У йигирма тўққиз ёки ўттиз кун бўлади. Кейин яна янгиси чиқади. Олдиндан белгилаб қўйилган ҳисоб билан, ой тўлин бўлганда ҳам, янги ой бошланди, дейилмайди. Бундай дейишлик хато ҳисобланади. Чунки Аллоҳнинг ишига бандаси аралаша олмайди.\n«Улардан тўрттаси (уруш қилиш) ҳаром (ойлар)дир».\nЯъни, ўн икки ойдан тўрттасида уруш қилиш Аллоҳ томонидан ҳаром қилингандир. Бу Зулқаъда, Зулҳижжа, Муҳаррам ва Ражаб ойлари бўлиб, мазкур ойларда уруш бошлаш ҳаромдир.\n«Мана шу тўғри диндир. У(ой)ларда ўзингизга зулм қилманг».\nЮқорида зикр қилинган ҳукм тўғри дин ҳукмидир. Ислом ҳукмидир. Бу ҳукмга хилофан ҳаром ойларда уруш қилиб, ўзингизга зулм қилманг.\nМуҳаррам ойи Рамазон ойидан кейинги мартабада туради. Бу ойда энг улуғ кунлардан бири – Ашуро куни бор.\n«Пайғамбар соллаллоҳу алайҳи васаллам: «Рамазондан кейинги энг афзал рўза, Аллоҳнинг Муҳаррам ойи рўзасидир. Фарз намоздан кейинги энг афзал намоз тунги намоздир», дедилар.\n«Бир одам келиб Пайғамбар соллаллоҳу алайҳи васалламдан: «Рамазондан кейин қайси ой рўзасини тутмоғимни амр қиласиз?», деб сўради.\n«Агар Рамазондан кейин рўза тутувчи бўлсанг, Муҳаррамни тут. Чунки, у Аллоҳнинг ойидир. Унда Аллоҳ бир қавмнинг тавбасини қабул қилгандир ва бошқа қавмларнинг тавбасини қабул қиладир», - дедилар».\nТермизий ривоят қилган ва ҳасан, деган.\n18:08 / 19.08.2020 285\n10:41 / 20.08.2020 5942\nАшуро куни аҳлига кенглик қилиш ҳадиси ҳақида\n. Абу Ҳурайра розияллоҳу анҳудан ривоят қилинади Расулуллоҳ солаллоҳу алайҳи васаллам Ким Ашуро кунида аҳлиаёлига кенглик қилса, Аллоҳ таоло давоми...\n3196 17:16 / 27.03.2017\n4046 10:00 / 25.08.2020\n4489 11:04 / 24.08.2020\nҒафлатда қолманг! Ашуро куни. Бир йиллик гуноҳларга каффорат, бир йиллик қут-барака.\nЭслатма 2018 йилнинг 12 сентябрь куни ndash янги 1440 ҳижрий йил Муҳаррам ойи бошланишининг 1 кунидир. Ашуро куни 2018 йилнинг 21сентябрь, жума кунига тўғри келади.Муҳаррам давоми...\n12183 09:43 / 08.09.2018\n43 20:00 / 18 май\n658 18:10 / 12 май\n59784 11:58 / 10.10.2018\n73697 11:56 / 10.10.2018


22.02.2020 19:50 0 1303\nФранциядаги энг эски атом электр станциясининг биринчи реакторини тўхтатиш ишлари бошланди.\nУшбу АЭС Фессенҳаймда жойлашган.\n«EDF» энергетика компанияси мамлакат шимоли-шарқида, Германия билан чегарага яқинда жойлашган ушбу АЭСни босқичма-босқич тўхтатиб боради. 2020 йилнинг 30 июнида АЭСнинг иккинчи реакторини ҳам тўхтатиш режалаштирилган.\nЭслатиб ўтамиз, Франция президенти Эммануэль Макрон 2035 йилгача жами 14 та атом ректори тўхтатилиши ва АЭСларда электр энергияси ишлаб чиқарилиши 50 фоизга камайишини маълум қилганди.\nАслида реакторлар 2016 йилда (Франсуа Олланд даврида) ёпилиши керак эди, бироқ «Фламанвилль» АЭСи очилиши 2018 йилга сурилгани боис, режа ҳам кечиктирилганди.\nМаълумот учун: ёпилаётган «Фессенҳайм» АЭСи Япониядаги «Фукусима-1» АЭСи билан тенгдош — 1977 йилда очилган. Ҳар бири 900 МВт қувватга эга иккита энергоблокдан ташкил топган.\n#Андижон - 301


03 декабр 2020, Тошкент вақти: 13:18\nЎзбекистонлик муҳожирнинг ўлдирилиши юзасидан ҳуқуқ-тартибот идоралари ходимлари ҳам жавобгарликка тортилди.\n17 апрел куни кечки пайт Россиянинг Амур вилояти Благовешченск шаҳридаги аэропортга элтадиган йўл ёқасида бир гуруҳ полиция ва тезкор гуруҳ ходимлари (СОБР) кўз олдида ўтиб кетаётган машинадан 30 яшар Ўзбекистон фуқароси отиб ўлдирилди.\nҲодиса юзасидан тергов олиб бораётган Амур вилояти бўйича Тергов қўмитаси расмийси адлия капитани Алексей Лубинский жиноятни содир этганликда гумонланаётган икки киши қўлга олингани ва улар аллақачон ўз айбига иқрор бўлганини Озодликка гапириб берди.\n- Улардан бирини ўтган жума кунининг иккинчи ярмида, кейингисини кечки пайт қўлга олишди. Биттаси Арманистон фуқароси, иккинчиси Россия фуқароси, миллати рус. Ўлдирилган ҳақиқатан ўзбек. Қотилликда айбланаётганларга айблов эълон қилинди, улар тергов изоляторида сақланмоқда,- деди Алексей Лубинский.\nТергов қўмитаси вакили сўзларига кўра, 17 апрел куни полицияга маҳаллий қурилишлардан бирида бригадир бўлиб ишлаётган ўзбекистонлик ва унинг акаси мурожаат қилган. “Улар бир гуруҳ шахслар улардан 200 минг рубл миқдорда пул талаб қилаётгани ва дўқ-пўписа қилаётганини гапириб, ёрдам сўраган”, дея давом этади капитан Лубинский.\n- Дастлабки маълумотларимизга кўра, ўлдирилган шахснинг акаси қурилишда бригадир бўлиб ишлаб келган. Унинг қўлида арманистонлик фуқаро ишлаган. Армани бригадирдан ойлик маошини талаб қилган. Бунга бригадир буюртмачи бажарилган ишга пул ўтказмагани ва унда ҳозирча тўлашга пули йўқлигини билдирган. У “Сен пул беришни истамасанг, мен дўстларимга айтаман, улар билан гаплашасан”, дея қўрқитган. Айбланувчилардан бири ўзбекистонликни учрашувга чақирган, у эса полицияга бориб бўлган воқеани гапириб, ёрдам сўраган,- дейди тергов қўмитаси вакили.\nМаълум бўлишича, ўша куни кечқурун полицияда белгиланган учрашув жойида пистирма уюштириш ва товламачиларни қўлга олиш режаси ишлаб чиқилган. Бригадирнинг укаси ўзининг яқин ўртоғи билан Toyota Corolla машинасида СОБР ва бир гуруҳ полиция ходимлари назоратида Благовешченскдан аэропортга кетавериш йўлидаги 6 километрда тўхтаган.\n“Чигир аҳоли пунктига бурилишда улар тўхтаб машинадан чиқиб турган”, дейди тергов расмийси.\n- Улар машинадан чиқиб кутиб турганда, товламачилар ойналари қораланган номерсиз машинада келиб, бу одамларга қараб машинадан ўқ узган. Жабрланувчи шеригини итариб юборган ва уни қутқариб қолган, лекин ўзи бошидан ўқ еган ва ҳодиса жойида жон берган. Энг қизиғи, қора машинадан автомат билан ўқ отган жиноятчилар ғойиб бўлишга улгурган. Ўзбекистонликнинг ўлдирилиши юзасидан қўзғатилган жиноий ишдан ташқари, полиция ходимларининг масъулиятсизлиги ва лоқайдлиги бўйича яна битта жиноий иш очилди. Қандай қилиб жиноятчилар ҳодиса жойидан қочиб қолган? Қандай қилиб полицияга ёрдам сўраб мурожаат қилган одам амалиёт давомида ўлдирилишга йўл қўйилди? Ҳозир ички тафтиш олиб бориляпти ва биз айбдорлар аниқланса, уларни жиддий жавобгарликка тортамиз,- дея ишонтирди Амур вилояти бўйича Тергов қўмита расмийси адлия капитани Алексей Лубинский.\nМаҳаллий матбуотда бу отишма ўзбек ва арман диаспоралари тўқнашуви ўлароқ баҳоланди. Бироқ, суҳбатимиз сўнггида Тергов қўмитаси вакили ҳодисадан “ўзбек-арман диаспоралари ўртасида миллий тўқнашув” бўлган дея хулоса чиқариш ҳақиқатга тўғри келмаслиги, бу оддий маиший “разборка” эканини айтди.\nАмур вилояти прокуратураси вакиллари қотиллик факти асосида Россия Жиноят Кодексининг 105-моддаси (қотиллик) асосида жиноий иш очилгани, 1989 ва 1987 йилларда туғилган айбланувчилар тергов якунига қадар қамоққа олингани айтилди.\nОзодликнинг айрим манбаларидан олган маълумотига кўра, нобуд бўлган 30 ёшли ўзбекистонлик фуқаронинг фамилияси Шерматов З. А. бўлган.\nАмур вилоятидаги “Олтин Водий” Ўзбеклар миллий-маданий маркази раҳбари Абдимухтор Полвонов нобуд бўлган ўзбекистонлик йигит асли Самарқанддан экани, у ҳақиқатан қурилишда ишлаб келгани ва жанжал ойлик устида чиққанини тасдиқлаб берди. Благовешченскдаги ўзбеклар жамияти раисидан олинган маълумотга биноан, йилига Амур вилоятига асосан қурилишларга 1500-2000 ўзбекистонлик қурилишга ишлагани келади.\nБу қотиллик маҳаллий оммавий ахборот воситаларида ҳам қизғин муҳокамага сабаб бўлди ва ҳуқуқ-тартибот идораси ходимларига қатор саволларни тўғдирди.\nАмур вилояти бўйича полиция бошқармаси инспектори майор Элина Якубова ўзбек мардикори ўлдирилиши юзасидан ички тафтиш олиб борилаётганини Озодликка билдирди:\n- Ҳозирча бу ҳодиса асосида хизмат тафтиши олиб борилмоқда. Унинг натижасига кўра қарор қабул қилинади. Биз текширувни қонун бўйича 30 кунлик муҳлат давомида якунлашимиз керак, деди майор Элина Якубова.\nКуни кеча Благовешченск Тергов қўмитасида Россия Федерацияси Жиноят Кодексининг 293 моддаси 2 қисми (масъулиятсизлик) асосида ички ишлар ходимларига нисбатан жиноий иш очилгани маълум бўлди.\nЁрдам сўраб мурожаат қилган Шерматовни ҳимоя қила олмаган полициячилар айби исботланса, уларга 5 йилгача қамоқ жазоси, Ички ишлар органлари сафидан бўшатилиш ва бошқа жазолар тайийнланиши кутилмоқда.